
भाषा

हृदय एक पुष्प है, भाषा उसका विकास है और भाव गन्ध हैं।

हृदय एक वाद्य यन्त्र है, रसना रीड है, इच्छा उँगली है और भाषा झंकार है।

भाषा से देश जाना जाता है। हम देश के जल, वायु, अग्नि, पृथ्वी और आकाश के संक्षिप्त रूप हैं। हम स्वयं देश हैं। भाषा हमारी कीर्ति हैं।

भाषा हमारी कीर्ति है, कीर्ति ही हमारा जीवन हैं, जीवन ही हमारी मनुष्यता है, और मनुष्यता ही से हम जीवित हैं।

विचार भाषा का पुत्र हैं, कार्य पौत्र है, और सम्मति कन्या है, जो प्रदान की जाती है, और दूसरे घर में जाकर वृद्धि पाती है।

प्रत्येक पूरी बात को वाक्य कहते हैं। प्रत्येक वाक्य शब्दों का समूह है। प्रत्येक शब्द एक सार्थक ध्वनि है। भाषा का समूह है।

चार पैर, पूँछ, सींग आदि अंगों से युक्त एक पशु विशेष का नाम हमने गाय रख लिया है। गाय शब्द और गाय पशु से कोई साक्षात् सम्बन्ध नहीं; परन्तु गाय शब्द के उच्चारण से गाय पशु का बोध तत्काल हो जाता है।

यदि हमने सब पशुओं और सब क्रियाओं का नाम न रख लिया होता तो अपने मनोगत भावों के प्रकट करने में हमें बड़ी हो कठिनता पड़ती। हाथ मुँह आदि के संकेतों से हम अपने मनोभाव पूर्ण रूप से प्रकट ही न कर सकते। संसार व्यवहार में कभी उन्नति न होती।

साधारण रूप से भाषा के दो भेद किये जा सकते हैं। एक व्यक्त, दूसरा अव्यक्त। विचारों को पूर्ण रूप से प्रकट करने वाली मनुष्य की भाषा व्यक्त कहलाती है, और पशु-पक्षी की बोली अव्यक्त। पशु-पक्षी अपनी बोली से दुःख, सुख, भय आदि मनोविकारों को प्रकट करने के सिवाय कोई नई बात नहीं बतला सकते। जब हम सोचते हैं तब भीतर ही भीतर मन से हम एक प्रकार की बातचीत करते रहते हैं। यदि हम चाहें तो उसी बातचीत को एकत्र करके लिख ले सकते हैं। बहुत समय बीत जाने पर भी हम उस लेख को देखकर यह स्मरण कर सकते हैं कि किसी दिन हमने अपने मन से इस विषय पर बात चोटकी थी। भाषा बिना यह सुगमता कैसे हो सकती है?

व्यक्त भाषा के दो भाग हैं—कथित और लिखित। जब कोई मनुष्य हमारे सामने होता है, तब उसके लिये अपने विचार प्रकट करने में हम कथित भाषा काम में लाते हैं। और जब हमें अपने विचार किसी दूर वाले मनुष्य के पास भेजने पड़ते हैं, या भविष्य के लिए चिरस्थायी रखने पड़ते हैं, तब हम लिखित भाषा का उपयोग करते हैं।

हमारे पूर्वजों ने लिखित भाषा के लिये शब्द की एक-एक मूल ध्वनि का एक चिन्ह नियत कर लिया है, जिन्हें अक्षर या वर्ण कहते हैं। पहले भाषा में केवल कान ही काम देता था, वर्णों की रचना से आँख भी भाषा के लिये उपयोगी हो गई।

पहले लोग कथित भाषा से ही काम लेते थे। बड़े छोटे सब प्रकार के विचार केवल कथन द्वारा प्रकट किये जाते थे। जो विचार सुनने वाले को प्रिय लगते थे, उन्हें वह स्मरण रखता था; और अप्रिय विचारों को, चाहे वे भविष्य में उसके लिये लाभदायक ही हों, वह उपेक्षा के भाव से देखता था। इसका परिणाम यह होता था कि आगे चल कर उस यदि पूर्वकाल के अप्रिय विचारों की ही आवश्यकता पड़ती थी तो फिर उसे सोचना पड़ता था। परंतु अक्षर-लिपि को उत्पत्ति से यह असुविधा दूर हो गई। अब विचार चिरस्थायी किये जा सकते हैं। आज ओ कुछ हम सोचते हैं उसे लिखित भाषा के रूप में रख सकते हैं और हजारों वर्ष बीत जाने पर भी वे देखे जा सकते हैं। अक्षर-लिपि की ही सहायता से तो हम आज बाल्मीकि, व्यास, कालिदास और तुलसीदास के विचारों को इस प्रकार जान सकते हैं, मानो वे स्वयं हमारे सामने आकर कह रहे हों।

भाषा सदा स्थिर नहीं रहती। उसमें परिवर्तन होता रहता है। हजारों वर्ष पहले जो भाषा बोली वा लिखी जाती थी, आज उसका वह रूप नहीं है। भाषा का नया और पुराना रूप मिलान कर देखने से यह बात आसानी से जानी जा सकती है कि परिवर्तन किस प्रकार से हुआ है। भाषा तत्व के पंडितों का कथन है कि जब भाषा में परिवर्तन रुक जाता है तब उसकी उन्नति भी रुक जाती है। सभ्यता के साथ भाषा का घनिष्ठ सम्बन्ध है। सभ्यता की वृद्धि के साथ भाषा की भी वृद्धि होती है। उसमें नये विचार और उन विचारों के द्योतक नये शब्द मिलते रहते हैं, और भाषा का भंडार बढ़ता रहता है। भाषा में परिवर्तन कैसे होता है? विचार करने से इसके ये कारण जान पड़ते हैं—स्थान, जल वायु और सभ्यता का प्रभाव और उच्चारण का भेद। बहुत से शब्द जो एक देश के लोग बोल सकते हैं, दूसरे देश के लोग नहीं बोल सकते। शीत प्रधान देशों में ऐसे शब्दों का बहुत प्रयोग होता है, जिनसे भुख को अधिक खोलना न पड़े; जैसे अंग्रेजी भाषा के अधिकांश शब्द। उष्ण प्रधान देशों में ऐसे शब्द अधिक बोले जाते हैं जिनसे मुख का अधिक भाग खोलना पड़ता है; जैसे भारतीय भाषाओं के शब्द। एक ही देश में भी भिन्न भिन्न जलवायु के कारण एकही शब्द के उच्चारण में कभी कभी बड़ा अंतर पाया जाता है। मरुस्थलों के निवासी कंठ से बोले जाने वाले शब्दों का अधिक प्रयोग करते हैं।

विद्वानों का अनुभव है कि सृष्टि के आरम्भ काल में सब मनुष्य एकही स्थान—मध्य एशिया में रहते थे और उस समय उनकी भाषा एक थी। जब जीविका की खोज में या अन्य किसी कारण से वे भिन्न भिन्न देशों में जा बसे, तब उन देशों के जलवायु की भिन्नता के प्रभाव से उनकी आदिम एक भाषा के उच्चारण में अंतर पड़ता गया। नवीन देश में आकर नवीन वस्तुओं के लिये और स्थिति के अनुसार नवीन प्रारम्भ किये हुये कार्यों के लिये उन्हें नवीन शब्दों की कल्पना करनी पड़ी, जिनसे उनकी आदिम भाषा को नवीन शब्दों से अलंकृत नवीन रूप धारण करना पड़ा। परन्तु जब सब मनुष्य साथ ही रहते थे और उनकी भाषा भी एक थी, उस समय बोल चाल में जो शब्द प्रचलित थे, उनमें से अधिकांश शब्द नवीन देश को नवीन भाषा में थोड़े परिवर्तन के साथ ज्यों के त्यों रह गये। यहाँ हम भिन्न भिन्न भाषाओं के कुछ समानार्थ शब्दों का संग्रह कर के अपने कथन को खुलासा किये देते हैं:—

संस्कृत

मीडी

यूनानी

लैटिन

अंगरेज़ी

फ़ारसी

हिन्दी

पितृ

पतर

पाटेर

पेटर

फ़ादर

पिदर

पिता

मातृ

मतर

माटेर

मेटर

मदर

मादर

माता

भ्रातृ

ब्रतर

फ्राटेर

फ्रेटर

ब्रदर

ब्रादर

भ्राता

नाम

नाम

ओनोमा

नामेन

नेम

नाम

नाम

अस्मि

अह्नि

ऐमी

सम

ऐम

अम

ह्मूम

इत्यादि इन शब्दों की समानता ही इस बात का प्रमाण है कि हम सब के पूर्वज कभी एक भाषा बोलते थे, आदिम स्थान से, जहाँ पर सब साथ ही साथ रहते थे, जो लोग पश्चिम को गये, उनसे ग्रीक, लैटिन, अंग्रेज़ी आदि भाषा बोलने वाली जातियों को उत्पत्ति हुई और जो लोग पूर्व को आये उनके दो भाग हो गये, एक भाग फारस को गया और दूसरा काबुल होता हुआ भारतवर्ष पहुँचा। पहले दल ने ईरान में मीडी भाषा के द्वारा फ़ारसी भाषा की सृष्टि की, ओर दूसरे दल ने संस्कृत का प्रचार किया। जिससे प्राकृत का जन्म हुआ और फिर प्राकृत के द्वारा संस्कृत से हिन्दी आदि भाषाएँ निकलीं।

अब हम यह दिखलाना चाहते हैं कि उच्चारण भेद से भाषाओं में भिन्नता कैसे हो जाती है। प्रत्येक भाषा का विद्वान् और ग्रामीण मनुष्य भिन्न भिन्न प्रकार से बोलते हैं। विद्वान् लोग शब्दों का शुद्ध उच्चारण करते हैं, ग्रामीण लोग उसे अपनी इच्छानुसार सुगम बना लेते हैं। इससे किसी प्रधान भाषा की, बिगड़ते बिगड़ते कई नई बोलियाँ बन जाती हैं। यहाँ हम कुछ ऐसे शब्द उपस्थित करते हैं, जिनका अर्थ एक है परन्तु विद्वानों और ग्रामीणों के उच्चारण में अंतर है। जैसे—

शुद्ध शब्द

उच्चारण-भेद

शुद्ध शब्द

उच्चारण-भेद

भूमि

भुई

आकाश

अकास आकास

पानीय

पानी

सूर्य

सूरज

शरीर

सरीर

श्वास

साँस

विद्वानों और ग्रामीणों का यह उच्चारण-भेद नया नहीं है, रामायण के समय के भी शिष्ट समाज में बोली जाने वाली भाषा भिन्न थी, और सर्वसाधारण बोलचाल की भाषा भिन्न। बाल्मीकि रामायण सुन्दर काण्ड, सर्ग ३०, श्लोक १७, १९ में अशोकवृक्ष पर हनुमान जी चिंता करते हैं—

अहं ह्यतितनुश्चैव वानरश्च विशेषतः।
वाचं चोदाहरिष्यामि मानुषीमिह संस्कृताम्॥
यदि वाचं प्रदास्यामि द्विजातिरिव संस्कृताम्।
रावणं मन्यमाना माँ सीता भीता भविष्यति॥
अवश्यमेव वक्तव्यं मानुषं वाक्यमर्थवत्।

अर्थात् मैं तो लघु शरीरी और वानर हूँ। पर यहाँ मनुष्यों की वाणी संस्कृत बोलूँगा। यदि द्विजाति के समान संस्कृत बोलूँगा तो सीता मुझे रावण समझ कर डर जायगी। इसलिये मुझे अर्थयुक्त साधारण मनुष्यों की बोलचाल की भाषा बोलनी चाहिये।

इससे प्रकट होता है कि रामायण के समय में साधारण मनुष्यों की भाषा देववाणी संस्कृत से भिन्न थी। ब्राह्मण, क्षत्रिय, वैश्य संस्कृत बोलते थे और शूद्र संस्कृत शब्दों के अशुद्ध उच्चारण वाली कोई अन्य भाषा। अशोक के शिला लेखों और पतंजलि के ग्रन्थों से भी पता चलता है कि आज से कोई बाईस सौ बरस पहले उत्तर भारत में एक ऐसी भाषा प्रचलित थी, जो कई बोलियोँ से मिलकर बनी थी। कालिदास ने भी शकुन्तला नाटक में दो प्रकार की भाषा का व्यवहार दिखलाया है। स्त्री बालक और शुद्र से संस्कृत भाषा का ठीक ठीक उच्चारण नहीं बन सकने के कारण एक नवीन भाषा का जन्म हुआ, जिसका नाम "प्राकृत" हुआ। संस्कृत भाषा व्याकरण के नियमों से ऐसी जकड़ी हुई हैं कि उसके विकारग्रस्त होने की कोई संभावना नहीं हैं। सर्व साधारण लोग अपने अशुद्ध उच्चारण के कारण कहीं संस्कृत भाषा का रूप बिगाड़ न दे, इसलिये विद्वानों ने प्राकृत भाषा का एक नया रूप स्वीकार किया और उसका व्याकरण बनाकर उसे एक स्वतंत्र भाषा बना दी। प्राकृत का सब से पुराना व्याकरण वररुचि का बनाया हुआ मिलता है। संस्कृत को नियमित करने में पाणिनि का व्याकरण सब से अधिक प्रसिद्ध हैं।

संस्कृत के शब्दों का प्राकृत और हिन्दी में कैसा रूप बन गया है, इसे दिखाने के लिए नीचे हम कुछ शब्द प्रस्तुत करते हैं:—

संस्कृत

प्राकृत

हिन्दी

कर्म्म

कम्म

काम

हस्त

हथ्थ

हाथ

भगिनी

बहिणी

बहिन

धृष्ट

धिट्ठी

ढीठ

वार्ता

वत्त

बात

पुस्तकम्

पोत्थओ

पोथी

दुग्ध

दुद्ध

दूध

कर्ण

कन

कान

घृतम्

घिअम्

घी

मेघः

मेहो

मेह

गम्भीरम्

गहिरम्

गहिरा

कुछ संस्कृत शब्द ऐसे हैं जो हिन्दी में ज्यों के त्यों व्यवहृत होते हैं। जैसे—

बल, हल, बन, मन, धन, जन, दूर, सूर, नदी, शीत, वर्षा, समुद्र, बसन्त, साधु, सन्त, दिन, राजा, कवि, काम, क्रोध इत्यादि।

ऊपर के प्रमाणों से यह बात समझ में आ सकती है। कि प्रत्येक प्रचलित भाषा में नवीन भावों के द्योतक नवीन शब्द और उसी भाषा के अपभ्रंश शब्द नित्य ही बढ़ते रहते हैं। जब ऐसे शब्दों की अधिकता होती है तब वे सब अपभ्रंश शब्द और कुछ उस प्रचलित भाषा के विशुद्ध शब्द मिलकर एक नई बोली का रूप धारण करते हैं, और फिर अपनी उन्नति का नवीन क्षेत्र तैयार कर लेते हैं।



हिन्दी भाषा की उत्पत्ति

हिन्दी का पुराना नाम हिन्दवी या हिन्दुई हैं जिसका अर्थ है—हिन्दुओं की भाषा। इसलिये हिन्दी के विषय में कुछ कहने के पहिले हिन्दू शब्द पर विचार कर लेना उचित जान पड़ता है।

भारतवर्ष की आर्यजाति का नाम "हिन्दू" क्यों और कब से पड़ा, यह विचारणीय बात है। संस्कृत साहित्य में हिन्दू शब्द का कहीं उल्लेख नहीं। न तो वेद में, न उपनिषद् में, न स्मृति में और न पुराणों ही में इस शब्द का कहीं पता है। फिर यह कहाँ से आया और इसमें कौन सी ऐसी विशे पता देखकर इतनी बड़ी एक सुसभ्य जाति ने उसे ग्रहण कर लिया? इस प्रश्न का उत्तर देना सहज नहीं।

मेरुतन्त्र में एक स्थान पर "हिन्दू" शब्द आया है। इस सम्बंध के कुछ श्लोक हम यहाँ उद्धृत करते हैं:—

पश्चिमाम्नाय मन्त्रास्तु प्रोक्ताः पारस्य भाषया।
अष्टोत्तर शताशीतिर्येषां संसाधनात्कलौ॥
पञ्चखाना सप्तमीराः नवसाहा महाबलाः।
हिन्दूधर्म प्रलोप्तारो जायन्ते चक्रवर्तिनाः॥
हीनञ्च दूषयेत्येव हिन्दूरित्युच्यते प्रिये।
पूर्वाम्नाये नवशतं षडशीति प्रकीर्तिता॥
फिरङ्ग भाषया मन्त्रा येषां संसाधनात्कलौ।
अधिया मंडलानाञ्च संग्रामेष्वपराजिताः॥
इङ्गरेजा नव षट्पञ्च लण्डजाश्वापि भाविनः।

शिव रहस्य में भी एक स्थान पर ऐसा कहा गया है:—

हिन्दूधर्म प्रलोप्रारो भविष्यन्ति कलीयुगे।

हमें तन्त्र और शिव रहस्य के ये श्लोक पीछे से मिलाये हुये जान पड़ते हैं। क्योंकि पूर्वकाल में यदि हिन्दूधर्म कोई धर्म होता तो उसका उल्लेख स्मृति और पुराणों में कहीं न कहीं अवश्य होना। अतएव हम इन श्लोकों को किसी सुचतुर संस्कृतज्ञ की करामात समझ कर अप्रामाणिक सकते हैं।

हिन्दू शब्द हमें फ़ारसी भाषा में मिलता है। फ़ारसी का एक पथ सुनिये—

अगर आं तुर्क शीराज़ी बदस्त आरद दिले मारा।
बख़ाले हिन्दुवंश बख़शम समरकंदों बुखारारा॥

यह आज से कोई साढ़े पाँच सौ बरस पहले का हाफ़िज़ मिलता है, और इसी से इंडिया शब्द की उत्पति हुई जान पड़ती है। उच्चारण—भेद से सिंधु का किसी ने हिन्द बना लिया, किसी ने इंडस।

मेरी राय में अब इस बात में संदेह नहीं रह जाता कि हमारे देश का नाम हिन्द और हमारा नाम हिन्दू इस देश में मुसलमानों के आने से बहुत पहले ही पड़ चुका था। मुसलमानों ने हमारा यह नाम नहीँ रक्खा। अब प्रश्न यह है कि इस शब्द का उल्लेख हमारे संस्कृत ग्रन्थों में क्यों नहीं मिलता। मेरी समझ में इसका कारण यही जान पड़ता है कि हिन्दू शब्द संस्कृत भाषा का नहीं हैं; और हमने यह नाम स्वयं नहीं रक्खा है बल्कि विदेशी हमें इस नाम से पुकारते थे। जैसे अमेरिका यूरोप अदि देशों के लोग हमें इंडियन नाम से पुकारते हैं, परन्तु हम लोग अपनी पुस्तकों में अपने को हिन्दू ही लिखते हैं, इंडियन नहीं लिखते। अब प्रश्न यह है कि विदेशियों का रक्खा हुआ "हिन्दू" नाम हमने स्वीकार क्यों कर लिया? इसका उत्तर यही है कि पूर्व काल में भारत और ईरान से घनिष्ठ सम्बन्ध था, दोनों देशों की भाषा में बहुत कुछ समानता थी, दोनों देशों के रीति रस्म में बहुत कुछ एकता थी, पुराण ग्रन्थों में दोनों देशों में वैवाहिक सम्बन्ध तक की चर्चा पाई जाती है। अतएव नित्य के संसर्ग से हमारे लिये उनके रक्खे हुये हिन्दू नाम को पहले हमने कौतूहल वश स्वीकार किया, फिर धीरे धीरे इस नाम ने हमारे उर्वर मस्तिष्क में अपनी जड़ जमाली। परन्तु हमने संस्कृत ग्रन्थों में अपना प्राचीन नाम ही कायम रक्खा, केवल बोलचाल में हम अपने को हिन्दू कहने लगे।

कितनी ही विदेशी जातियाँ इस देश में भाई और मिल-जुल कर एक हो गई, इसी तरह यह हिन्दू नाम भी विदेश से भाया और यहाँ हमारा हो गया। अतएव हिन्दू नाम को घृणा की दृष्टि से देखने का हमे कोई कारण प्रतीत नहीं होता। यह हिन्दू नाम हमारे और ईरान वासियों के प्राचीन सम्बन्ध की यादगार है।

हम ऊपर लिख आये है कि मुसलमानों ने हमारा नाम हिन्दू नहीं रक्खा, पृथ्वीराज रासो से भी यह प्रमाणित हो सकता है। चंद बरदायी ने रासों से अनेक स्थलों पर हिन्दू और हिन्दुस्थान शब्द लिखे हैं। चंद बरदायी से पहले मुसलमानों को इस देश में आये ही कितने दिन हुए थे कि उनका रखा हुआ नाम एक विशाल जाति में इतना प्रचार पा जाता कि एक बार और स्वजात्याभिमानी कवि अपनी कविता में उस नाम को स्थान देता। स्वदेश और स्वजाति के जिस नाम से समाज अच्छी तरह परिचित रहता है, कवि लोग उनके लिये प्रायः वही नाम अपनी कविता में लिखते हैं। आजकल भी हिन्दी भाषा के कवि अपनी कविता में आवश्यकता पड़ने पर अपने देश का नाम भारत या हिन्दुस्थान ही लिखते हैं। इन्डिया नहीं। अब यह बात ध्यान में आ सकती हैं कि चंद वरदायों से हज़ारों वर्ष पहले, जब कि पृथ्वी मंडल पर मुसलमानों का कहीं अस्तित्व भी नहीं था, हमारी आर्य जाति हिन्दू हिन्दुस्थान नाम को अपना चुकी थी, इसी से चंद कवि को इन शब्दों के बहुल प्रयोग में कोई हिचकिचाहट नहीं हुई।

अब हम हिन्दी भाषा की उत्पत्ति के विषय में विचार करते हैं:—

विक्रम संवत् के लगभग आठ नौ सौ वर्ष तक प्राकृत भाषा का प्रचार रहा। बौद्ध और जैन धर्म के संस्थापकों ने अपने सिद्धान्त ग्रंथ उम्र समय की बोलचाल प्राकृत भाषा में रखे थे। काव्य और नाटक में भी प्राकृत का प्रयोग होने लगा था।

इसके बाद प्राकृत में कुछ परिवर्तन प्रारंभ हुआ। धीरे धीरे वह यहाँ तक बढ़ा कि उसमें से अप्रभ्रंश नाम से एक नवीन भाषा का प्रादुर्भाव हुआ। अपभ्रंश शब्द का अर्थ है "बिगड़ी हुई भाषा"। प्राकृत के अंतिम वैयाकरण हेमचन्द्र सूरिने, जो बारहवीं शताब्दी में हुये थे, अपने "सिद्ध हेम शब्दानुशासन" नामक व्याकरण ग्रन्थ के आठवें अध्याय में अपभ्रंश भाषा का उल्लेख किया हैं, और उसका व्याकरण भी लिखा है। उन्होंने उस समय के ग्रन्थों से चुनकर उदाहरणार्थ सैकड़ों पद्य भी लिख दिये हैं, जिनसे उस समय की प्रचलित भाषा की खासी झलक दिखाई पड़ती है। उदाहरणार्थ अपभ्रंश भाषा का एक पद्य हम यहाँ देते हैं—

भल्ला हुआ जु मारिया बहिणि महारा कन्तु।
लज्जाज्जंतु वयंसिअहु जद भग्गा बरु एन्तु॥

अर्थात् हे बहन अच्छा हुआ जो मेरा पति मारा गया, यदि भागा हुआ घर आता तो मैं सखियों में लज्जित होती।

अपभ्रंश भाषा उस समय केवल मामूली भेद के साथ भारत के बहुत से प्रदेशों में बोली जाती थी। हेमचन्द्र के मरने के बाद, थोड़े ही वर्षों में, भारत में राज्य विप्लव हुआ। आपस की फूट से एक विशाल साम्राज्य टुकड़े २ हो गया। स्नेह सम्बन्ध टूट गया, छोटे छोटे सैकड़ोँ राज्य कायम हुए। एक राज्य के निवासी दूसरे राज्य के निवासियों को शत्रु समझने लगे, विदेशी विजेताओं के पैर ज़में, और भारत की फूट से वे लाभ उठाने लगे।

इस राज्य क्रांति का प्रभाव भाषा पर भी पड़ा। परस्पर ईर्ष्या द्वेष के कारण व्यावहारिक सम्बन्ध संकुचित हुआ, उसी के साथ भाषा की एक रूपता में भी अन्तर आने लगा। प्रदेश का सम्बन्ध विच्छेद होते ही उनमें व्यापक भाषा अपभ्रंश भी प्रत्येक प्रान्त में भिन्न भिन्न रूप में विकसित होने लगी। उसी समय से अपभ्रंश भाषा से गुजराती, पंजाबी, राजपूतानी मालवी और हिन्दी शाखाएँ निकलने लगीं और १५ वीं शताब्दी में पहुँचकर ये अपने भिन्न भिन्न वातावरण में फूलने फलने लगी। हमारा हिन्दी भाषा दो अपभ्रंश भाषाओं के मिश्रण से बनी है, एक पश्चिमी हिन्दी, दूसरी पूर्वी हिन्दी। पश्चिमी हिन्दी का स्थान राजपूताना ओर उसके पूर्वीय प्रांत हैं, और पूर्वी हिन्दी का अवध बघेलखंड और छत्तीसगढ़।

हिन्दी भाषा का विकास विक्रम को तेरहवीं शताब्दी के मध्यभाग से प्रारम्भ हुआ है। उसी समय से मुसलमानों का अधिकार भी इस देश में बढ़ने लगा। इससे हिन्दी भाषा में अरबी फ़ारसी के भी शब्द मिल गये। चंद बरदायी ने रासो की भाषा के सम्बन्ध में लिखा है:—

उक्ति धर्म विशालस्य राजनीति नवं रसं।
षट भाषा पुराणं च कुरानं कथितं मया॥

इसमें कुरान से उसका तात्पर्य मुसलमानी शब्दों से है। उक्त श्लोक से यह प्रकट होता है कि पृथ्वीराज रासो जिस भाषा में लिखा गया है उसमें षट्भाषा और अरबी फारसी के शब्दों का मेल है। उसकी षट्भाषा में एक भाषा पुरान हिन्दी भी है। उसका एक नमूना देखिये—

कहाँ लगि लघुता बरनवों कविन दास कवि चंद।
उन कहि ते जो उब्बरी सोऽब कहौं करि छंद॥

हमारी सम्मति में चंद ही हिन्दी का सब से पुराना कवि है। यद्यपि उसके पहले के कवियों की कविता में भी हिन्दी के रूप की कुछ झलक दिखाई पड़ती है, परन्तु चंद की कविता में हिन्दी का एक स्वतंत्र रूप स्पष्ट हो गया है।



हिन्दी का पुराना नाम

हिन्दी का सबसे पुराना नाम "भाषा" है। म॰ म॰ पं॰ सुधाकर द्विवेदी स्वरचित गणक तरंगिणी के ३३ पृष्ठ पर भास्वती की भाषा टीका का एक उदाहरण उद्धत करते हैं। उसमें भाषा शब्द आया है। उसका एक वाक्य यह है—

"सो देख कै वनमाली शिष्यार्थ भाषा टीका कीन्ह"

यह टीका सं॰ १४८५ की बनी है। तुलसीदास ने रामायण में "भाषा" शब्द लिखा है—

भाषा निवद्धमति मंजुलमातनीति।
भाषा भनित मोरि मति थोरी।

पर उन्होंने अपने फ़ारसी पंचनामें में हिन्दवी शब्द का उपयोग किया है। सं॰ १६८० में बनी गोरा बादल की कथा में जटमल ने "हिन्दवी" भाषा का प्रयोग किया हैं। आज कल भी बहुधा पुस्तकों के नामों और टीकाओं में हिन्दी के स्थान पर "भाषा" शब्द प्रयुक्त होता है, जैसे भाषा भास्कर, भाषा टीका आदि। पादरी आदम साहब लिखित उपदेश कथा में, जो सं॰ १८९४ में दूसरी बार छपी, इस भाषा का नाम "हिन्दुषी" लिखा है। "पदार्थ विद्यासार" नामक पुस्तक में, जो सं॰ १९०३ में छपी है, "हिन्दी भाषा" नाम आया है। मलिक मुहम्मद जायसी ने अपनी पद्मावत में लिखा है:—

तुरकी अरबी हिन्दवी भाषा जेती आहि।
जामें मारग प्रेम का सबै सराहैं ताहि॥

मालूम होता हैं कि पहले हिन्दू लोग इस भाषा को "भाषा" और मुसलमान लोग "हिन्दुई" या "हिन्दुवी" कहते थे।

सं० १८६१ के बने हुये "प्रेमसागर" में लल्लू लाल जी ने इस भाषा का नाम "खड़ी बोली" लिखा है। उन्होंने ही एक जगह अपनी भाषा का नाम "रेख़ते की बोली" लिखा है। जान पड़ता है, भाषा का नाम "रेख़्ता" उस समय रक्खा गया, जब इसमें अरबी, फ़ारसी के शब्द भी मिलने लगे। मुसलमानों में सर्व प्रथम कवि अमीर खुसरो, जिनकी मृत्यु सं॰ १३८२ में हुई, ऐसी भाषा में कविता कर गये हैं जो आजकल की खड़ी बोली से बहुत मिलती जुलती है; उसमें अरबी फ़ारसी के शब्दों का मेल नहीं। एक नमूना देखिये—

तरवर से एक तिरिया उतरी उसने खूब रिझाया।
बाप का उसके नाम जो पूछा आधा नाम बताया।

इससे मालूम होता है कि खुसरो के समय में ही वर्त्तमान खड़ी बोली का रूप बन चुका था।

अब हम हिन्दी साहित्य की क्रमोन्नति पर विचार करना चाहते हैं। साहित्य के दो भाग हैं—गद्य और पद्य। यहाँ हम क्रमशः दोनों भागों के क्रम-विकास की चर्चा करते हैं।

गद्य

हिन्दी गद्य के उदाहरण महाराज पृथ्वीराज के समय के मिलते हैं। यहाँ उस समय के दो एक पत्रों की प्रतिलिपि दी जाती है:—

श्रीहरी एकलिगो जयति

श्री श्री चित्रकोट बाई साहब श्री पृथुकुवर बाई का वारण गाम मोई आचारज भाई रुसी केसजीबाँच जो अपने श्री दली सुँ भाई लंगरी राय जी आयो है जो श्रीदली सुँ श्री हजूर को बी खास रुका आयो है जो भारी भी पदारवा की सीखवी हैं नेदली काका जी बेद है जो कागद वाचत चला आवजी थानेमा आगे जाइगे पड़ेगा थाके वास्ते डाक बैठी है श्री हजूर बी हुक्म बेगीयो है जो थे ताकीद सुँ आवजो थारे मंदर को व्याव कामारथ अवार करोगा दली सु आआ पाछे करोगा और थे सबेरे दन अठे आद्यसो सं॰ ११४५ चैत सुदी १३। सही

यह विक्रम सं॰ १२३५ का पत्र है, उस समय जो संवत् प्रचलित था वह विक्रम संवत् से ९० वर्ष कम है। ऊपर के पत्र का अर्थ यह हैं—

श्री हरि एकलिंगजी की जय हो। मोई ग्राम निवासी आचार्य भाई ऋषीकेश जी को चित्तौर से बाई साहब श्री पृथाकुवँरि बाई का संवाद बाँचना। आगे भाई श्री लंगरीराय जी भी दिल्ली से आये हैं और श्री दिल्ली से हुजूर का खास रुक्का भी आया है जिससे मुझको भी दिल्ली जाने की आज्ञा मिली है। काकाजी अस्वस्थ हैं। सो कागज बाँचते चले आओ! तुमको हमसे पहले जाना पड़ेगा। तुम्हारे वास्ते डाक बैठाई गई है। श्री हजूर (समरसिह) ने भी आज्ञा दी है। सो ताकीद जानकर जल्दी आओ! जो तुम्हारे मंदिर की स्थापना जल्दी स्थिर हुई हैं, सो हम लोगों के दिल्ली से लौटने पर होगी। इतनी जल्दी आओ कि दिन का सबेरा वहाँ हो तो शाम यहाँ हो। मितो चैत सुदी १३, संवत् ११४५।

दूसरा पत्र—मेवाड़ की एक सनद, सं॰ १२२९

स्वस्ति श्री श्री चीत्रकोट महाराजाधीराज तपे राज श्री श्री रावल जी श्री समर सी जी बचनातु दा अमा आचारज ठाकर रुसीकेष कस्य थाने दली सु डायजे लाया अणी राज में ओषद धारी लेवेगा ओषद ऊपरे मालकी थाकी है ओ जनाना में थारा बंसरा दाल ओ दूजा जावेगा नहीँ और थारी बैठक दली में ही जी प्रमाणो परधान बरोबर कारण होवेगा।

भावार्थ

श्री चित्रकोट (चित्तौर) के महाराजाधिराज रावल समरसिंह की आज्ञा से आचार्य ऋषीकेश को—तुमको दिल्ली से दायजे में लाया। राज्य में तुम्हारी दवा ली जायगी, दवा पर तुम्हारा अधिकार हैं, और अंतःपुर में तुम्हारे वंशजों के सिवाय दूसरा नहीं जायगा, और दरबार में तुमको प्रधान के बराबर आसन मिलेगा, जैसे दिल्ली में था।

गद्य के क्रम विकास के कुछ उदाहरण

सं॰ १४०७—महात्मा गोरखनाथ जी

स्वामी तुम्हैं तो सतगुरु अम्है तो सिष सबद एक पूछिबा, दया करि कहिबा, मनन करिबा रोस। पराधीन उपरांति बंधन नाहीँ, सु आधीन उपरांति मुकुति नाहीं।

सं॰ १६००—गोस्वामी बिट्ठलनाथ जी

प्रथम की सखी कहत है, जो गोपीजन के चरण विष सेवक की दासी करि जो इनके प्रेमामृत में डूब के इनके मंदहास्य ने जीते हैं अमृत समूह ता करि निकुंज विषै शृंगार रस श्रेष्ठ रसना कीनी से पूर्ण होत भई।

सं॰ १६२९—गंगा भाट (चंद छंद बरनन की महिमा से) इतना सुन के बादशाह जी श्री अकबर शाहाजी आदसेर सोना नरहरदास चारन को दिया।

सं॰ १६४८—गोस्वामी गोकुलनाथ जी

(चौरासी और दो सौ बावन बैष्णवों की वार्ता से) श्री गुसाईं जी के सेवक एक पटेल की वार्ता। सो वह पटेल वैष्णवराज नगर में रहेतो हतो। वा पटेल वैष्णव के दो बेटा हते और एक स्त्री हती।

सं॰ १६६०—नाभादास जी

तब श्री महाराज कुमार प्रथम वशिष्ठ महाराज के चरन छुइ प्रनाम करत भये।

सं॰ १६६९—गोस्वामी तुलसीदास

सं॰ १६६९ समये कुमार सुदी तेरसी बार शुभदीने लिषीतं पत्र अनंदराम तथा कन्हई के अंस विभाग पुर्वसु जे आग्य दुनहु जने मागा जे आग्य मैशे प्रमान माना।

सं॰ १६७०—बनारसी दासजी

सम्यग् दृष्टी कहा सो सुनो। संशय, विमोह, विभ्रम ए तीन भाव जामैं नाहीं से सम्यग दृष्टी।

सं॰ १६८०—जटमल (गोरा बादल की कथा से) हे बात कीला चित्तौड़गढ़ के गोरा बादल हुआ है जीनकी वार्ता की किताब हींदवी में बनाकर तैयार करी है।. . . . . . ये कथा सोल से अस्सी के साल में फागुन सुदी पूनम के रोज बनाई।

सं॰ १७६७—सूरति मिश्र (कवि प्रिया की टीका से)

सीस फूल सुहाग अरु बेंदा भाग ए दोऊ आये पावड़े सोहे सोने के कुसुम तिन पर पैर धरि आये हैं।

सं॰ १७८६—दास

धन पाये ते मूर्खहू बुद्धिवंत ह्वै जातु है। और युवावस्था पाये ते नारी चतुर ह्वै जाति है। उपदेश शब्द लक्षणा सो मालूम होता है औ वाच्यहू में प्रगट है।

स॰ १८६०—लल्लू जी लाल

निदान श्री कृष्णचन्द्र के पास बैठा सुन सुन घबड़ा कर अर्जुन बोला कि हे देवता तू किसके आगे यह बात कहै है और क्यों इतना खेद करै हैं।

सं॰ १८६०—सदल मिश्र (नासकेतोपाख्यान से)

कुंडमें क्या अच्छा निर्मल पानी कि जिसमें कमल कमल के फूलों पर भौंरे गूँज रहे थे, तिसपर हंस सारस चक्रवाकादि पक्षी भी तीर तीर सोहावन शब्द बोलते, आसपास के गाछों पर कुहू कुहू कोकिलैं कुहुक रहे थे जैसा बसंत ऋतु का घर ही होय।

उन्नीसवीं शताब्दी की समाप्ति तक हिन्दी गद्य का क्रम प्रायः ऐसा ही रहा। बीसवीं शताब्दी के प्रारम्भ ही में हिन्दी गद्य का रूपही बदल गया, और उसने एक नवीन युग में पदार्पण किया। हिन्दी गद्य के इस नये युग की चर्चा हम कविता-कौमुदी के दूसरे भाग में करेंगे।



पद्य

हिन्दी गद्य से पद्य में विशेष उन्नति हुई हैं। पद्य के द्वारा थोड़े समय और थोड़े शब्दों में अधिक प्रभावोत्पादक बातें कही जा सकती हैं। उसके कंठस्थ रखने में भी सुविधा होती है, अक्षरों मात्राओं और पदों का नियम बद्ध संगठन होने से उसके पढ़ने में भी आनन्द आता है। तथा पद्य का संबन्ध गान विद्या से है और गान विद्या मनुष्य मात्र को प्रिय है, यहाँ तक कि वह पशु पक्षी तक का हृदय भी मोहित करने की शक्ति रखती है, इन कारणोँ से पद्य की ओर लोगों की स्वाभाविक रुचि बढ़ती गई। गद्य में उपरोक्त गुण नहीं; इसी से पूर्वकाल में उसका प्रचार भी कम हुआ। परन्तु उपरोक्त गुण न रहने पर भी आजकल पद्य की अपेक्षा गद्य का प्रचार अधिक क्यों हैं, इसका कारण यह है कि गद्य में ही संसार का प्रतिदिन का व्यवहार चलता है। बोलकर जो कुछ काम हमलोग करते कराते हैं, सब में गद्य का उपयोग करते हैं। इसलिये थोड़े ही परिश्रम से अपने मानसिक भावों को गद्य द्वारा प्रकट करने की शक्ति मनुष्य आ सकती है। पद्य में यह सुगमता नहीं। उसके लिये अधिक परिश्रम करना पड़ता है, नियम सीखने पढ़ते हैं, मस्तिष्क के विचारों को पद्य के पेचीले रास्ते से घुमा फिरा कर निकालना पड़ता है, इसी से उसमें अधिक समय लगता है। अधिक से अधिक परिश्रम करने पर भी मनुष्य पद्य में इतनी पटुता नहीं प्राप्त कर सकता कि उसके द्वारा वह गद्य की तरह धारा प्रवाह रूप से बातचीत कर सके। पद्य के लिये प्रतिभा चाहिये। सब मनुष्य प्रतिभा सम्पन्न नहीं। अतएव जिनमें प्रतिभा है, पद्य-रचना के अधिकारी वे ही हैं। गद्य-रचना आसान है, क्योंकि वही प्रतिदिन की बोलचाल है। उसमें उन्नति करना सर्व साधारण के लिये सुगम है।

गद्य की अपेक्षा पद्य में जो विशेषताएँ हैं, संस्कृत-साहित्य में भी उनपर विशेष ध्यान दिया गया है। हाथ मुँह धोने, दातुन करने, बाल सँवारने आदि साधारण कामों की बातें भी मनु आदि ने पद्य में कही हैं। वही क्रम हिन्दी के आदि काल में भी ग्रहण किया गया। उस समय के प्रतिभा सम्पन्न लोगों को जो कुछ कहना हुआ, उन्होंने सब पद्य में कहा। आजकल मनुष्यों के जीवन चरित्र प्रायः गद्य में लिखे जाते हैं, पूर्व काल में पद्य में लिखे जाते थे। इसमें संदेह नहीं कि गद्य की अपेक्षा पद्य में लिखा हुआ जीवन- चरित्र अधिक प्रभावशाली हो सकता है, परन्तु पद्य-रचना का कार्य उतना सुगम नहीं, जितना गद्य का।

हिन्दी-पद्य के विषय में दो एक बातें और कहने की हैं। वे यह हैं कि संस्कृत कविता में जैसा वर्णवृत्तों का प्राधान्य है, वैसा हिन्दी में नहीं। पुराने कवियों में तो शायद ही किसी ने वर्णवृत्तों में कविता की हो। यदि किसी ने की भी हैं, वर्णवृत्त के नियम का उसने अच्छी तरह से पालन नहीं किया है। मात्रिक छंदों में अपने भावों को सरलता पूर्वक वर्णन करने में उसे जैसी सफलता मिली है वैसी वर्णवृत्तों में नहीं। पुराने कवियों के विषय में एक यह बात भी ध्यान देने के योग्य है कि उनमें ऐसे कवियों को संख्या अधिक जिन्होंने अन्य छंदों की अपेक्षा घनाक्षरी और सवैया छंदों में ही अधिक रचना की है। यों तो तुलसी ने दोहे चौपाई में ही सारी राम कथा कह डाली है, बिहारी ने दोहों ही दोहों में रस भरा हैं, चंद और केशव ने विविध छंदों में अपने मनोर भाव प्रकट किये हैं; किन्तु घनाक्षरी और सवैया लिखने वाले कवियों की ही संख्या अधिक है। आजकल इन छंदों की उतनी क़दर नहीं रही। अब कितने ही नये छंदों का प्रचार बढ़ रहा है। आजकल वर्णवृत्तों में भी कविता सफलता के साथ होने लगी है।

हिन्दी पद्य-रचना के विषय में एक बात यह विशेष उल्लेख के योग्य है कि इसमें प्रारंभ काल से ही तुकबंदी का प्रचार है। संस्कृत में जैसे अतुकान्त कविता का बाहुल्य है, हिन्दी मैं वैसा ही, बल्कि उससे भी विशेष, तुकबंदी का प्राधान्य है। मात्रिक छंदों में तुकबंदी के बिना भाषा का माधुर्य कम हो जाता है। हाँ, वर्णवृत्तों में अनुकान्त रूप नहीं खटकता। पहले के कवि वर्णवृत्तों में प्रायः नहीँ के बराबर ही कविता रचते थे, अतः बेतुकी की ओर उनका ध्यान हो नहीं गया।

आदि काल से लेकर भारतेन्दु हरिश्चन्द्र के पहले तक का हिन्दी-पद्य का क्रम विकास कविता-कौमुदी (प्रथम भाग) में दिखलाया हो गया है, इस कारण से इस विषय में हम और उदाहरण देने की आवश्यकता नहीं समझते।



हिन्दी और वैष्णव

वैष्णव सम्प्रदाय में चार भेद हैं—विष्णु सम्प्रदाय, रामानुज सम्प्रदाय, मध्व सम्प्रदाय और वल्लभ सम्प्रदाय। इन चारों सम्प्रदायों के मुख्य आचार्य विष्णु, रामानुज, मध्व और वल्लभ थे। विष्णु स्वामी द्रविड़ देश के रहने वाले थे। इनका जन्म दिल्ली में किसी राजा के मंत्री के घर हुआ था। इन्होंने शाङ्कर मत का खंडन किया है। रामानुज स्वामी भी द्रविड़ देश निवासी थे। इनके पिता का नाम "केशव" और माता का "मति" था। मध्वाचार्य गुजराती थे। इनका जन्म गुजरात में सं॰ १९९९ में हुआ। वल्लभाचार्य का जन्म सं॰ १५३५ आन्ध्रदेश (दक्षिण) में हुआ। इन्होंने भागवत दशम स्कंध का पद्य में अनुवाद किया है।

राम और कृष्ण वैष्णवों के प्रधान उपास्य देव हैं। ये विष्णु के अवतार माने जाते हैं। चंद बरदायी ने रासो के पहले ही छंद में गुरु को नमस्कार कर साकार लक्ष्मीश विष्णु को स्मरण किया है। आगे चल कर उसने दस अवतारों की कथा अलग अलग लिखी है। इससे मालूम होता है कि उसके चित पर वैष्णव धर्म का विशेष प्रभाव था। और हिन्दी का आदि कवि भी वही माना जाता है। अतएव यह कहा जा सकता है कि वैष्णवों ही ने हिन्दी का उसके जन्मकाल से लालन पालन किया है। हिन्दी के साथ वैष्णवों का अधिक सम्बंध होने का एक कारण और भी हैं। वह यह है कि हिन्दी उस प्रदेश की भाषा है, जहाँ वैष्णवों के आराध्य देव राम और कृष्ण ने अवतार धारण किया था। जिस स्थान पर उन्होंने लीला की, उस स्थान वहाँ के निवासियों और उनकी भाषा से वैष्णवों का प्रेम होना स्वाभाविक ही है। राम और कृष्ण का कीर्त्तन करने में वैष्णव कवियों का एक ताँता सा बंध गया। हिन्दी में आज तक शायद हो ऐसा कोई कवि हुआ हो जिसने किसी न किसी रूप में रामकृष्ण का गुण गान न किया हो।

पंद्रहवीं शताब्दी में स्वामी रामानंद हुये। उन्होंने मानों हिन्दी भाषा में वैष्णव धर्म की नीव दृढ़ कर दी। उनके पश्चात् ही भक्त शिरोमणि सूरदास ने सं॰ १५४० में जन्म लिया। सूरदास ने अपनी कविता के द्वारा हिन्दी का गौरव मुसलमान सम्राट अकबर के दरबार तक फैला दिया। इसी शताब्दी में दक्षिण देश से आकर स्वामी वल्लभाचार्य ने कृष्ण भक्ति को और भी चमत्कृत कर दिया। सूरदास और वल्लभाचार्य की संयुक्त शक्ति ने वैष्णव सम्प्रदाय में कृष्ण भक्ति की एक बाढ़ सी ला दी। इसी अवसर में स्वामी हरिदास, हित हरिवंश और नन्ददास की मधुर ध्वनि गूँजने लगी। वैष्णव दल में एक से एक प्रतिभाशाली कवियों ने जन्म लेकर हिन्दी भाषा द्वारा जनता का मन ऐसा खींच लिया कि देश में चारों ओर हिन्दी कविता सहस्त्र धारा होकर उमड़ चली। अभी लोग इस आनन्द लहरी में स्नान करके तृप्त हो ही रहे थे कि हिन्दी कवियों के शिरोमणि तुलसीदास आ पहुँचे। इनकी कलम ने हिन्दी में वैष्णव धर्म को अजर अमर बना दिया। आज इनके समान प्रतिभाशाली कवि हिन्दी में कोई नहीं। आज अनपढ़ सपढ़ सब में तुलसीदास वैष्णव धर्म की चर्चा करते हुये पाये जाते हैं। तुलसीदास के समान आज भारतवर्ष भर में किसी हिन्दी कवि का आदर नहीं।

वैष्णव कवियों की कविता का रस चखकर मलिक मुहम्मद जायसी और रहीम ऐसे कितने ही मुसलमान कवि अपनी कविता द्वारा वैष्णव धर्म का प्रचार करने लगे। और रसख़ान तो जाति पाँति सब जोड़ कर स्वयं वैष्णव हो गये।

सूर और तुलसी के पीछे हिन्दी के जितने कवि हुये, सब राम और कृष्ण के कीर्त्तन में उत्तरोत्तर वृद्धि करते चले आये। ग्रामीण कवियों ने अपनी रोज की बोलचाल में भी कविता रची। उसके द्वारा गाँव के अनपढ़ लोगों में वैष्णव धर्म का खूब प्रचार हुआ। एक उदाहरण देखिये:—

हरे हरे केसवा हरु रे कलेसवा
तोरा के रटत महेसवा रे।
तोरे नाम जपत बा पुजत बा
सबसे प्रथम गनेसवा रे॥
जल बरसैला धान सरसैला
सुख उपजैला मधवा रे।
प्रागदास प्रहलदवा के कारन
रघवा ह्वै गैलें बघवा रे॥

गाँव के लोग अपनी रोजमर्रा की बोलचाल को कविता को बड़े ध्यान से सुनते और खूब समझते हैं। तात्पर्य यह कि हिन्दी भाषा द्वारा वैष्णव धर्म का सम्मान बढ़ा और वैष्णव धर्म के साथ हिन्दी का प्रचार हुआ।



हिन्दी और जैन

जैन-साहित्य में हिन्दी का रूप सोलहवीं शताब्दी से स्पष्ट होने लगा हैं। उसके पहले वह प्राकृत और अप्रभ्रंश में ऐसी गुथी थी कि हम उसे हिन्दीं नहीं कह सकते। सं॰ १५८० में ठकुरसी नामक एक कवि ने "कृष्ण चरित्र" नामक एक छोटी सी कविता-पुस्तक लिखी, उसमें से एक छप्पय हम यहाँ उद्धृत करते हैं—

कृपणु कहै रे मीत मञ्झु घरि नारि सतावै।
जात चालि धणु खरचि कहै जो मोह न भावै॥
तिहि कारण दुब्बलौ रयण दिन भूख न लागै।
मीत मरणु आइयौ गुज्झु आँखौ तू आगै॥
ता कृपण कहै रे कृपण सुणि, मीत न कर मन माँहि दुखु।
पीहरि पठाइ दै पापिणी ज्यों को दिण तूँ होइ सुखु॥

इस छंद में हिन्दी भाषा की एक स्पष्ट मूर्ति निकल आने में बहुत थोड़ी कसर दिखाई पड़ती है।

सत्रहवीं शताब्दी में सुप्रसिद्ध जैन कवि बनारसीदास हुये। इनका जन्म सं॰ १६४३ में, जौनपुर नगर में हुआ। इन्होंने अपनी कविता में हिन्दी का रूप स्पष्ट कर दिया। इनके नाटक समय सार, अर्द्ध प्रसिद्ध हैं। अर्द्ध कथानक, इनका सबसे अच्छा ग्रंथ है। इसमें इन्होंने अपना ५५ वर्ष का आत्म-चरित लिखा है। इस ग्रंथ से इनकी कविता की थोड़ी सी बानगी आगे दिखलाते हैं:—

सं॰ १६७३ में आगरे में प्लेग का प्रकोप हुआ। उसका वर्णन इन्होंने ऐसा किया है:—

इस ही समय ईति बिस्तरी, परी आगरे पहिली मरी।
जहाँ तहाँ सब भागे लोग, परगट भया गाँठ का रोग।
निकसै गाँठि मरै छिन माँहिँ, काहू की बसाय कछु नाहिं।
चूहे मरैं वैद्य मरि जाहिँ, भयसो लोग अन्ननहिँ खाहिँ।

◎◎◎

जब अकबर बादशाह के भरने का समाचार जौनपुर पहुँचा, उस समय वहाँ के निवासियों की क्या दशा हुई, उसका वर्णन सुनिये:—

इसही बीच नगर में सोर भयो उदंगल चारिहु ओर।
घर घर दर दर दिये कपाट हटवानी नहिँ बैठें हाट।
भले वस्त्र अरु भूषन भले ते सब गाड़े धरती तले।
घर घर सबनि बिसाहे सस्त्र लोगन पहिरे मोटे वस्त्र।
ठाढ़ौ कम्बल अथवा खेस नारिन पहिरे मोटे बेस।

ऊँच नीच कोऊ न पहिचान धनी दरिद्री भये समान।
चोरी धारि दिसै कहूँ नाहिँ योंहीं अपभय लोग डराहिँ।

एक बार बनारसी दास परदेश में अपने साथियों के सहित कहीं ठहरे, इतने में पानी बरसने लगा। तब सब भाग कर सराय में गये, वहाँ जगह नहीं थी। बाज़ार में कहीँ खड़े होने को स्थान नहीं था। सब के किवाड़ बंद थे। उस समय का वर्णन कवि ने इस प्रकार किया है:—

फिरत फिरत फावा भये बैठों कहै न कोइ।
तलै कींच सों पग भरे ऊपर बरसत तोइ॥
अंधकार रजनी विषैं हिमरितु अगहन मास।
नारि एक बैठन कह्यों पुरुष उठ्यो लै बाँस॥

बनारसीदास प्रतिभावान् कवि थे। इनके पश्चात् भूधर दास आदि और भी कई अच्छे कवि हुये, जिन्होंने हिन्दी भाषा में बड़ी ललित कविताएँ रची हैं। जैन विद्वानों ने पूर्व काल से ही हिन्दी की उन्नति और उसके प्रचार में हाथ बटाया है। आज भी हिन्दी के लिये उनका उद्योग कम नहीं।



हिन्दी और सिक्ख

सिक्खों के आदि गुरु नानक देव ने हिन्दी का बहुत प्रचार किया। उन्होंने यात्राएँ भी बड़ी दूर दूर की की थीं। सिख विद्वानों का कथन है कि वे जहाँ जहाँ जाते थे वहाँ हिन्दी ही में धर्मोंपदेश करते थे। उनके कहे हुये वचन सब हिन्दी ही में हैं। सिक्खों के पाँचवें गुरु अर्जुनदेव जी हिन्दी के एक प्रसिद्ध लेखक थे। अपने से पहले हुये गुरुओं की वाणी का संग्रह करके "गुरु ग्रंथ साहब" की रचना उन्होंने ही की है। यह सिक्खों का धर्म ग्रंथ है, और अब तक करतार पुर में मौजूद है। गुरु तेग बहादुरने औरंगजेब को हिन्दी ही में संसार की असारता का उपदेश दिया था।

सिक्ख सम्प्रदाय में हिन्दी का सब से अधिक सम्मान गुरु गोविन्द सिंह के समय में हुआ। गुरु गोविन्द सिंह का वर्णन कविता-कौमुदी में आ गया है। ये स्वयं हिन्दी के अच्छे कवि थे। हिन्दी में शिक्षा देने के लिये इन्होंने कई पाठशालायें खोली थीं। इनके सिवा भाई सन्तोष सिंह ने भी हिन्दी का बहुत कुछ हित साधन किया है। ये सिक्खों में हिन्दी के महाकवि कहे जाते हैं। इनके रचे "सूर्य प्रकाश" नामक ग्रंथ को सिक्ख लोग बड़े चाव से पढ़ते हैं।

काशी में शिक्षा प्राप्त करने के लिये गुरु गोविन्द सिंह के भेजे हुये संत गुलाब सिंह ने भी हिन्दी की बड़ी सेवा की है। इनके लिखे हुये चार ग्रंथ आजकल उपलब्ध होते हैं। सब हिन्दी में हैं, और वेदान्त प्रेमी सिक्खों में उनका बड़ा आदर है।

वर्त्तमान काल में भी सिक्ख सम्प्रदाय में ज्ञानी ज्ञान सिंह द्वारा हिन्दी का अच्छा प्रचार हो रहा है। इन्होंने हिन्दी कविता में "ग्रंथ प्रकाश" नामक ग्रंथ की रचना की है।



हिन्दी और गुजराती

गुजराती का हिन्दी के साथ बहुत निकट का सम्बन्ध है। अच्छी हिन्दी जानने वाला थोड़े ही परिश्रम से गुजराती सीख सकता है।

गुजरात में गुजराती भाषा के साहित्य का जन्म नरसी मेहता और मीराबाई के समय से हुआ। मीराबाई की जीवनी और कुछ कविता कविता-कौमुदी में दी हुई हैं। उससे यह साफ़ प्रकट होता है कि मीराबाई की कविता की भाषा कैसी है। कहीं कहीं मारवाड़ी और गुजराती बोलचाल के शब्द आ गये हैं नहीं तो वह विशुद्ध हिन्दी ही है। यहाँ हम नरसी मेहता का एक पद लिखते हैं। उससे पाठक आसानी से समझ लेंगे कि गुजराती और हिन्दी में कितना अंतर है।

वैष्णव जन तो तेने कहिये जो पीड़ पराई जाणे रे!
पर दुःखे उपकार करे तोए मन अभिमान न आणे रे॥
सकल लोक माँ सौने बन्दे निन्दा न करे केनी रे।
वाच, काछ, मन निश्चय राखे धन धन जननी तेनी रे॥
सम दृष्टी ने तृष्णा त्यागी पर स्त्री जेने मात रे॥
जिह्वा थकी असत्य न बोले पर धन नव झाले हाथ रे॥
मोह माया व्यापे नहिँ जेने दृढ़ वैराग्य जेना मन माँ रे।
राम नाम सूँ ताली लागी सकल तीरथ तेना तन माँ रे॥
वणलोभी ने कपट रहित छे काम कोध निवार्या रे।
भणे नरसैयों तेनूँ दर्शन करताँ कुल एकोतेर तार्या रे।

बहुत थोड़े शब्द इसमें ऐसे हैं, जो हिन्दी वाले न समझ सकते हों। परन्तु भाव तो सब समझ लेंगे।

नरसी मेहता के पहले गुजरात में गुजराती भाषा बोली तो आती थी किंतु उसका कोई साहित्य नहीं था। ब्रजभाषा की कविता को ही विद्वान और कवि लोग पढ़ते और लिखते थे। गुजराती में ब्रजभाषा का आधिक्य है। इसका एक मुख्य कारण यह है कि वल्लभ सम्प्रदाय का आदर गुजरात में बहुत है। वल्लभ सम्प्रदाय का भक्ति-साहित्य ब्रजभाषा में बहुत है। इससे गुजरात में धार्मिक भाव के साथ ब्रजभाषा का भी प्रभाव बढ़ गया।

गुजराती कवियों ने हिन्दी के बहुत से छंदों को अपनाया है और उनमें रचनाएँ की हैं।

हिन्दी में जैसे तुलसीदास की चौपाई, सूरदास के पद और गिरिधर की कुंडलियाँ प्रसिद्ध हैं, वैसे ही गुजराती में नरसी मेहता की प्रभाती, मीराबाई के भजन, सामल के छप्पय, दयाराम की गरभियाँ, और नर्मदाशंकर के रोला छंद की महिमा है। सुप्रसिद्ध कवि दयाराम की कविता तो हिन्दी से बहुत ही मिलती जुलती हैं। लीजिए, एक उदाहरण देखिये:—

हरदम कृष्ण कहे श्रीकृष्ण कहे तू ज़बाँ मेरी।
यही मतलब खातर करता हूँ खुशामद मैं तेरी॥
दही और दूध शक्कर रोज खिलाता हूँ तुझे।
तौ भी हर रोज़ हरनाम न सुनाती मुझे॥
खोई जिन्दगानी सारी सोइ गुनाह माफ़ तेरा।
दया मत भूले प्रभुनाम आख़िर वक्त मेरा॥

बँगला और मराठी की अपेक्षा गुजराती का हिन्दी से अधिक सम्बन्ध है। इस समय भी गुजराती साहित्य में हिन्दी की बहुत छाया वर्त्तमान है।



हिन्दी और मुसलमान

मुसलमान जब से इस देश में आये, तभी से हिन्दी के साथ उनका घनिष्ट सम्बन्ध रहा। राज्य का सब कामकाज हिन्दी ही में होता था। मुहम्मद क़ासिम, महमूद ग़ज़नवी और शहाबुद्दीन गोरी ने हिन्दुस्तान में अपना दफ़्तर हिन्दी ही में रक्खा था। उनकी तवारीख़ों से इन बातों का साफ़ साफ़ पता चलता हैं। हसन गाँगूँ ब्राह्मणी ने गाँगूँ ब्राह्मण को अपने हिसाब का दफ्तर सौंपा था। अकबर के समय में तो हिन्दी का महत्व बहुत बढ़ गया था। वह स्वयं हिन्दी मैं कविता रचता था। अपने बेटे जहाँगीर को भी उसने हिन्दी सिखाई, और अपने पोते खुशरो को तो छः वर्ष की अवस्था में ही हिन्दी सीखने के लिये भूदत्त भट्टाचार्य के सुपुर्द कर दिया था। शाहजहाँ अपनी मातृभाषा के समान हिन्दी भाषण में अधिकार रखता था। शाहजहाँ के दरबार में हिन्दी कवियों का अच्छा सम्मान था। उसका बड़ा लड़का दारा तो हिन्दी और संस्कृत में अपने बाप दादाओं से भी बढ़कर निकला। उसने उपनिषदों का फ़ारसी भाषा में उलथा किया। औरङ्गजेब यद्यपि हिन्दुओं से बड़ा द्वेष रखता था, हिन्दी से विमुख वह भी नहीं था। एक बार शाहजादा मोहम्मद आज़म ने कुछ आम औरङ्गजेब के पास भेजे और प्रार्थना की कि इनके नाम रख दो। औरङ्गजेब ने बेटे को लिखा कि तुम स्वयं विद्वान होकर बूढ़े बाप को क्यों कष्ट देते हो, खैर तुम्हारी प्रसन्नता के लिये आमों का नाम मैंने सुधारस और रसना विलास रक्खा है।

शाही दरबारों में हिन्दी गवैयों का भी बड़ा आदर था। तानसेन को अकबर ने पहले ही मुजरे में एक करोड़ का इनाम दिया था। बैरमखाँ खानखाना ने बाबा रामदास को एक लाख रुपये एक ही दिन दे डाले थे। शाहजहाँ ने महापात्र जगन्नाथ राय त्रिशूली के बराबर रुपये तौल दिये थे। उसी ने कलावंत लाल खाँ को गुणनिधि की उपाधि दी थी। हिन्दी का इतना आदर था कि मुसलमान गवैये भी हिन्दी ही राग रागिनियाँ गाते थे। हिन्दू गवैयों का तो कहना ही क्या हैं, मुसलमान गवैये अब तक भी हिन्दी राग रागिनियाँ गाते हैं।

मुसलमानी राजत्वकाल का इतिहास और हिन्दी का इतिहास यदि मिलाकर देखा जाय तो यह देखकर बड़ा आश्चर्य होता है कि मुसलमानों की उन्नति के साथ हिन्दी की उन्नति हुई है और उनके अधःपतन के साथ एक बार हिन्दी का भी रंग फीका पड़ गया था। जब मुसलमानी शासन का सूर्य उन्नति पर था, हिन्दी के बड़े बड़े प्रतिभाशाली कवि उसी समय में हुये थे। मुसलमानों की उन्नति के समय हिन्दी इस तरह फूली फली, कि उसके सुमधुर सुगंध और स्वाद से आजकल हम लोग बहुत आनन्द पा रहे हैं। हिन्दी के इस नाते से मुसलमानों की ओर हमारा प्रेम बढ़ जाता है। हिन्दी की इस उन्नति से मुसलमानों को गर्व होना चाहिये।

यहाँ तक तो बादशाहों की कथा हुई, अब हम यह दिखलाना चाहते हैं कि मुसलमान कवियों ने हिन्दी की उन्नति में कितना हाथ बटाया है।

चौदहवीं शताब्दी में सुप्रसिद्ध मुसलमान कवि अमीर खुसरो हुये। उनका फ़ारसी और हिन्दी की मिलावट का एक ग़ज़ल सुनिये:—

ज़े हाले सिसकी सकुन तगाकुल
दुराय नैना बनाय बतियाँ।
किं ताबे हिजराँ न दाम ऐ जाँ
न लेहु काहे लगाय छतियाँ॥

शबानै हिजराँ दराज़ चूँ
जुल्फ़ी रोज़े बसलत चु उम्र कोतह।
सखी पिया को जो मैं न देखूँ
तो कैसे काटूँ अँधेरी रतियाँ॥

इसमें जितना अंश हिन्दी में कहा गया है, वह कितना सरल हैं, सुनते ही समझ में आ जाता है। खुसरो के नाम से बहुत सी पहेलियाँ प्रचलित हैं, वे भी ऐसी सरल हैं, कि बच्चों तक की समझ में आ जाती हैं।

खुसरो के सिवाय और भी बहुत से मुसलमान कवियों ने हिन्दी में कविता की हैं। उनमें से कुछ के नाम नीचे लिखे जाते हैं। साथ ही यह भी लिख दिया जाता है कि उनके रचे हुये कौन कौन से ग्रन्थ उपलब्ध हैं:—

कवि

ग्रन्थ

१—अकबर

फुटकर कविताएँ

२—कादिर बख्श

{{{1}}}„{{{1}}}„

३—अब्दुर्रहीम खानखाना

"कविता-कौमुदी" में वर्णन देखिये।

४—उसमान

क॰ कौ॰ में देखिये,

५—मलिक मुहम्मद जायसी

{{{1}}}„{{{1}}}„

६—सैयद इब्राहीम (रसखान)

{{{1}}}„{{{1}}}„

७—मुबारक

{{{1}}}„{{{1}}}„

८—अहमद

वेदान्त कविता

९—बहाव

बारह माला

१०—अब्दुर्रहमान

यमक शतक

११—जलील

फुटकर

१२—याकूब खाँ

रसिकप्रिया की टीका

कवि

ग्रन्थ

१३—जुल्फिकार

सतसई की टीका

१४—अनवर खाँ

अनवर चंद्रिका

१५—प्रेमी यमन

अनेकार्थ नाम माला

१६—आजम

नखशिख

१७—सैयद गुलाब नबी

रसप्रबोध, अङ्ग दर्पण

१८—तालिब अली

नखशिख

१९—नबी

फुटकर

२०—आलम

क॰ कौ॰ देखिये



किसी किसी मुसलमान कवि ने तो हिन्दी में ऐसी अच्छी कविता की हैं, कि उसके एक एक पद पर कितने ही हिन्दू कवियों की कविता न्योछावर कर दी जा सकती है। अंत में बड़े साहस और संतोष के साथ हम यह कह सकते हैं कि पिछले सहृदय मुसलमान बादशाहों और कवियों ने हिन्दी की जो सेवा की है वह कभी न कभी अवश्य हिन्दू मुसलमानों के भाषा विषयक विरोध को दूर करने में समर्थ होगी।

रामनरेश त्रिपाठी


१ चन्द बरदाई

कविता-कौमुदी

चंदबरदाई

चंदबरदाई का नाम राजपूताने में बहुत प्रसिद्ध है। वह भारतवर्ष के अन्तिम हिन्दू सम्राट् महाराज पृथ्वीराज चौहान का राजकवि, मित्र और सामन्त था। वह भट्ट जाति के जगान (वर्त्तमान राव) नामक गोत्र का था। उसके पूर्वज पंजाब के रहने वाले थे, और उनकी यजमानी अजमेर के चौहानों के यहाँ थी।

चंद का जन्म लाहौर में हुआ था। ऐसा कहा जाता है कि चंद और पृथ्वीराज का जन्म एक ही तिथि को हुआ था और एक ही तिथि को दोनों ने शरीर भी छोड़ा। पृथ्वीराज का जन्म संवत् १२०५ में और मृत्यु १२४८ में हुई। अतएव चंद के भी जन्म मरण का समय यही समझना चाहिये।

चंद के पिता का नाम राववेण और विद्या गुरु का नाम गुरुप्रसाद था। वह षटभाषा, व्याकरण, काव्य, साहित्य, ज्योतिष, वैद्यक, मंत्र, शास्त्र, पुराण, नाटक, और गान आदि विद्याओं में बड़ा निपुण था, वह जालन्धारी (जालपा) देवी का उपासक था।

चंद ने दो विवाह किये थे। उसकी पहली स्त्री का नाम कमला उपनाम मेवा और दूसरी का गौरी उपनाम राजोरा था। उसके ग्यारह सन्तति हुई, दस लड़के और एक लड़की; लड़की का नाम राजबाई था। चंद के दस पुत्रों में जल्ह बड़ा योग्य था। पृथ्वीराज की बहन पृथाबाई का विवाह, "रासो" के अनुसार, चित्तौर के रावल समरसिंह के साथ हुआ था। पृथाबाई के साथ जल्ह भी रावल जी को दहेज में दिया गया था। जब शहाबुद्दीन के साथ पृथ्वीराज के अन्तिम युद्ध में रावल समरसिंह जी मारे गये तब उनके साथ पृथाबाई सती हुई थी। सती होने के पहिले पृथाबाई ने अपने पुत्र को एक पत्र लिखा था। जिसमें सूचना दी थी कि श्रीहुज़ूर समर में मारे गये, और उनके संग रिषीकेस जी भी बैकुंठ को पधारे हैं। रिषीकेस जी उन चार लोगों में से हैं जो दिल्ली से मेरे संग दहेज में आये थे, इस लिये इनके वंशजों की खातिरी राखना। ने पाछे मारा प्यारी गरां का मनषां की षात्री राखजो। ई मारा जीव का चाकर हे जो थासु कदी हरामषोर नीवेगा"। यह पत्र माघ सुदी १२ संवत् १२४८ विक्रम का लिखा हुआ है। इससे प्रकट है कि जल्द पृथाबाई के साथ चित्तौर गया था।

चंद ने पृथ्वीराज का चरित्र जन्म से लेकर अन्तिम युद्ध तक "पृथ्वीराज रासो" नामक महाकाव्य में वर्णन किया है। अन्तिम लड़ाई के समय चंद पृथ्वीराज के साथ उपस्थित नहीं था, वह देवी के एक मन्दिर में बैठ कर "रासो" को पूरा कर रहा था। इसलिये अन्तिम लड़ाई का वृत्तान्त वह नहीं लिख सका। पीछे से उसके पुत्र जल्द ने उस युद्ध का वृत्तान्त लिखा। रासो में लिखा है कि पृथ्वीराज को शहाबुद्दीन ने पकड़ लिया था। वह उन्हें गजनी ले गया और उनकी दोनों आँखें फोड़वा कर उसने उन्हें कैदखाने में डाल दिया। "रासो" लिखकर चंद अपने घर आया और उसे जल्द को दकर वह गजनी गया। वहाँ गोरी को प्रसन्न करके वह पृथ्वीराज से मिला। उसने कौशल से पृथ्वीराज के हाथ से शहाबुद्दीन को मरवा डाला। फिर राजा ओर कवि दोनों ने कटार से अपना अपना प्राणांत वहीं किया। पृथ्वीराज के साथ चंद का जीवन चरित्र ऐसा मिला हुआ है कि उससे वह किसी तरह अलग नहीं किया जा सकता। बंद पृथ्वीराज का लँगोटिया मित्र था। वह सदा पृथ्वीराज के साथ रहता था, इसलिये जो जो घटनायें उसने लिखी हैं, उनमें, सत्य का अंश बहुत अधिक है। उसने आँखों देखी बातें लिखी हैं।

चंद महाकवि था। उसका बनाया हुआ "पृथ्वीराज रासो" हिन्दी में एक अपूर्व ग्रन्थ है। उसमें स्थान २ पर कविता के नवो रसों का वर्णन बड़ी मार्मिकता से किया गया है। चंदने पृथ्वीराज का सम्पूर्ण चरित्र अपनी स्त्री गौरी से कहा है। जिस प्रकार तुलसीदास की चौपाई, सूरदास के पद, बिहारी के दोहे, गिरधर की कुण्डलिया और पद्माकर के घनाक्षरी छन्द प्रसिद्ध हैं उसी प्रकार चन्द ने छप्पय लिखने मैं बड़ा नाम पाया है।

"रासो" की कविता में संयुक्ताक्षरों की खूब भरमार है। पढ़ते समय ऐसा मालूम होता है कि जीभ को खूब ऊबड़ खाबड़ रास्ता तै करना पड़ रहा है, पर उस रास्ते में जो काव्य रस के मनोहर पुष्प खिले हुये हैं उनकी सुगन्ध से मन मुग्ध हो जाता है। "रासो" में बीर और शृङ्गार रस की कविता बहुत है, उनमें बड़ा चमत्कार और बड़ी मनोमोहकता है।

चंद की कविता की भाषा अच्छी तरह वे ही लोग समझ सकते हैं जिन्हें संस्कृत और राजपूताने की बोली का अच्छा ज्ञान हो। साधारण हिन्दी जानने वालों की समझ में वह अच्छी तरह नहीं आ सकती।

"रासो" बहुत बड़ा ग्रन्थ है। समय समय पर चंद जो कवितायें रचता था, उसे वह कण्ठस्थ रखता था, या कागज़ पर लिख लेता होगा! उन्हें पुस्तकाकार उसने ६० दिन में किया। रासो में कुल ६९ अध्याय हैं। प्रत्येक अध्याय किसी न किसी ऐतिहासिक घटना को लेकर लिखा गया है। पृथ्वीराज ने अपने जीवन में बहुत सी लड़ाइयाँ लड़ी थीं और उन्होंने विवाह भी कई किये थे, रासों में सब का विस्तार पूर्वक वर्णन है। चंद का जन्म लाहौर में हुआ था और वहाँ मुसलमानों का अधिक संसर्ग था इसलिये चंद की कविता में फ़ारसी के भी बहुत से शब्द आ गये हैं।

आगे हम चंद की कविता के कुछ नमूने उद्धृत करते हैं:—

पद्मावती समय
दूहा

पूरब दिस गढ़ गढ़न पति समुद शिखर अति दुग्ग।
तहँ सु विजय सुरराज पति जादू कुलह अभग्ग॥१॥
हसम हयग्गय देस अति पति सायर भ्रज्जाद।
प्रबल भूप सेवहिं सकल धुनि निसान बहु साद॥२॥

कवित्त

धुनि निसान बहु साद नाद सुरपंच बजत दिन।
दस हजार हय चढ़त हेम नग जटित साज तिन॥
गज असंख गज पतिय मुहर सेना तिय संखह।
इक नायक कर घरी पिनाक धर भर रज रख्खह॥

दस पुत्र पुत्रिय एक सम रथ सुरंग उम्मर डमर।
भंडार लछिय अगनित पदम सो पद्म सेन कूँवर सुघर॥३॥

दूहा

पद्म सेन कूँवर सुघर ता घर नारि सुजान।
ता उर एक पुत्री प्रकट मनहुँ कला ससि भान॥४॥

कवित

मनहुँ कला ससि भान कला सोलह सो वन्निय।
बाल बेल ससिता समीप अमृत रस पिनिय॥
बिगसि कमल मृग भ्रमर बैन खंजन मृग लुट्टिय।
हीर कीर अरु बिम्ब मोति नख शिख अहि घुट्टिय॥
छत्रपति गयंद हरि हंस गति विह बनाय संचै सचिय।
पदमिनिय रूप पद्मावतिय मनहु काम कामिनि रचिय॥५॥

दूहा

मनहु काम कामिनि रचिय रचिय रूप की रास।
पशु पंछी सब मोहिनी सुर नर मुनियर पास॥६॥
सामुद्रिक लच्छन सकल चौंसठि कला सुजान।
जानि चतरदस अंग षटरति वसंत परमान॥७॥
सखियन सँग खेलत फिरत महलनि बाग निवास।
कीर इक्क दिष्षिय नयन तब मन भयौं हुलास॥८॥

कवित

मन अति भयौं हुलास बिगसि जनु कोक किरन रवि।
अरुन अधर निय सुधर बिम्ब फल जानि कीर छवि॥
यह चाहत चख चकृत उह जु तक्किय भरप्पि झर।
चंच चहुट्टिय लोभ लियौ तब गहित अप्प कर॥

हरपत अनन्द मन महि हुलस लै जु महल भीतर गई।
पंजर अनूप नग मनि जटित सो तिहिं महँ रष्यत भई॥९॥
दूहा
तिही महल रय्यत भई गई। खेल सब भुल्ल।
चित्त चहुट्टयो कीर सो राम पड़ावत फुल्ल॥१०॥
कीर कुँवर तन निरखि दिखि नख सिख लौं यह रूप।
करता करी बनाय कै यहीं पदमिनी सरूप॥११॥
कवित
कुट्टिल केस सुदेश पौह परचियत दिक्क सद।
कमल गंध वय संघ हंस गति चलत मंद मंद॥
सेत वस्त्र सोहै सरीर नख स्वाति बुँद जस।
भमर भँवहि भुल्लहि सुभाव मकरंद वास रस॥
नैन निरखि सुख पाय सुक यह सदिन मूरति रचिय।
उमा प्रसाद हर हेरियत मिलहि राज प्रथिराज जिय॥१२॥
दूहा
सुक समीप मन कुँवरि को लग्यो बचन कै हेत।
अति विचित्र पंडित सुआ कथत जु कथा अमेत॥१३॥
गाथा
पुच्छत वयन सु बाले उच्चरिय कोर सच्च सच्चायै।
कवन नाम तुम देस कवन यंद करय परवेस॥१४॥
उच्चरिय कीर सुनि बयनं हिन्दवान दिल्ली गढ़ अयन।
तहाँ इन्द्र अवतार चहुआन तहँ प्रथिराजह सूर सुभारं॥१५॥

पद्धरी

पदमावतीहि कुँवरी सँघत,
दुज कथा कहत सुनि सुनि सुवन्त॥१६॥
हिंदवान थान उत्तम सुदेश,
तहँ उदत द्रुग्ग दिल्ली सुदेस॥१७॥
संभरि नरेस चहुआन थान,
प्रथिराज तहाँ राजंत भान॥१८॥
बैसह बरीस षोड़स नरिंद
आजान बाहु भुअ लोक यंद॥१९॥
संभरि नरेस सोमेस पूत,
देवंत रूप अवतार धूत॥२०॥
सामंत सूर सब्बै अपार,
भूजान भीम जिम सार भार॥२१॥
जिहि पकरि साह साहाब लीन,
तिहुँ बेर करिय पानीप हीन॥२२॥
सिंगिनि सुसद्द गुन चढ़ि जँजीर,
चुक्कै न सब बेधंत तीर॥२३॥
बल बैन करन जिमि दान पान,
सतसहस सील हरिचँद समान॥२४॥
साहस सुक्रम विक्रम जुवीर,
दानव सुमन्त अवतार धीर॥२५॥
दिस च्यार जानि सब कला भूप,
कंद्रप्प जानि अवतार रूप॥२६॥

दूहा

कामदेव अवतार हुअ सुअ सोमेसर नंद।
सहस किरन झलहल कमल रिति समीप वर विंद॥२७॥
सुनत श्रवन प्रथिराज जस उमग बाल विधि अङ्ग।
तन मन चित चहुवाँन पर बस्यो सुरतह रङ्ग॥२८॥
बेस बिती ससिता सकल आगम कवियों बसंत।
मात पिता चिंता भई सोधि जुगति कौ कंत॥२९॥

कवित्त

सोधि जुगति कौ कंत कियौ तब चित्त चहीं दिस।
लयौ विप्र गुर बोल कही समझाय बात तस॥
नर नरिंद्र नरपती बड़े गढ़ द्रग्ग असेसह।
सीलवन्त कुल सुद्ध देहु कन्या सुनरेसह॥
तब चलन देहु दुज्जह लगन सगुन बंद दिय अप्प तन।
आनंद उछाह समुदह सिपर बजत नट्ट नीसान घन॥३०॥

दूहा

सवा लष्ष उत्तर सयल कमऊँ गढ़ दूरंग।
राजत राज कुमोद मनि हय गय द्रिब्ब अभंग॥३१॥
नारि केलि फल परठि दुज चौक पूरि मनि मुत्ति।
दई जु कन्या वचन बर अति अनन्द करि जुत्ति॥३२॥

भुजंग प्रयात

बिहसित बरं लगन लिनौ नरिदं,
बजी द्वार द्वारं सु आनन्द दुंर्द॥३३॥
गढ़ंनं गढ़ं पत्ति सब बोलि नुत्ते,
सब आइयं भूप कटु बस जुत्ते॥३४॥

चले दस सहस्सं असव्वार जानं,
पूरियं पैदलं तेतीस थानं॥३५॥
मदं गल्लितं मत्त सै पंच दंती,
मनो साम पाहार बुग पंति पंती॥३६॥
चलै अग्गि तेजी जु तत्ते तुखारं,
चौवरं चौरासी जु साकन्ति भारं॥३७॥
नगं कंठ नूपं अनोपं सुलालं,
रंगं पंच रंगं ढलक्कंत ढालं॥३८॥
सुरं पंच साबद्द वाजित्र वाजं,
सहस्स सहन्नाय मृग मोहि राजं॥३९॥
समुद सिर सिखर उच्छाह छाहं,
रचित मंडपं तोरनं श्रीयगाहं॥४०॥
पदमावती बिलखि घर बाल बेली,
कही कीर सों बात तब होइ केली॥४१॥
झटं जाहु तुम्ह कीर दिल्ली सुदेसं,
बरं चाहुआनं जु आनौ नरेसं॥४२॥

दूहा

आनों तुम्ह चहुआन बर अरु कहि इहैं संदेस।
साँस सरीरहि जो रहे प्रिय प्रथिराज नरेस॥४३॥

कवित

प्रिय प्रथिराज नरेस जोग लिखि करगर दिनौ।
लगु नव रंग रचि सरब दिन द्वादस ससि लिनौ॥
सें अरु ग्यारह तीस साष संवत परमानह।
जोवित्री कुल सुद्ध बरनि वर रष्षहु प्रानह॥

दिष्षंत दिष्ट उच्चरिय वर इक्क पलक बिलम्ब न करिय।
अलगार रयन दिन पंच महि ज्यों रुकमनि कन्हर वरिय॥४४॥

दूहा

ज्यों रुकमनि कन्हर वरी ज्यों वरि संभर कांत।
शिव मँडप पच्छिम दिसा पूजि समय स प्रांत॥४५॥
लै पत्री सुक यों चल्यौ उड्यो गगनि गहि वाव।
जहें दिल्ली प्रथिराज नर अट्ट जाम में जाव॥४६॥
दिय कग्गर नृप राज कर षुलि बंचिय प्रथिराज।
सुक देखत मन में हँसे कियो चलन कौ साज॥४७॥

कवित्त

उहै घरी उहि पलनि उहै दिन बेर उहै सजि।
सकल सूर सामंत लिये सब बोलि बंब बजि॥
अरु कवि चंद अनूप रूप सरसै बर कह बहु।
और सेन सब पच्छ सहस सेना तिय सष्षहु॥
चामंडराय दिल्ली घरह गढ़ पति करि गढ़ भार दिय।
अलगार राज प्रथिराज तब पूरब दिस तब गमन किये॥४८॥

दूहा

जादिन सिषर बरात गय तादिन गय प्रथिराज।
ताही दिन पतिसाह कौं भइ गज्जनै अवाज॥४९॥

कवित्त

सुनि गज्जनै अवाज चढ्यो साहाब दीन बर।
खुरासान सुलतान कास काविलिय मीर घुर॥
जङ्ग जुरन जालिम जुझार भुज सार भार भुअ।

धर धर्मकि भजि सेस गगन रवि लुप्पि रैन हुअ॥
उलटि प्रवाह मनौ सिंधु सर रुक्कि राह अड्डौ रहिय।
तिहि घरिय राज प्रथिराज सौं बंद वचन इहि विधि कहिय॥५०॥
निकट नगर जब जानि जाय वर विंद उभय भय।
समुद्र सिखर घन नद्दु इंद दुहुँ ओर घोर गय॥
अगिवानिय अगिवान कुँअर बनि बनि हय सज्जति।
दिष्षन को त्रिय सबनि गौख चढ़ि छाजन रज्जति॥
विलखि अवास कूंवरि वदन मनो राह छाया सुरत।
झंषति गवष्षि पल पल पलकि दिखत पंथ दिल्ली सुपति॥५१॥

पद्धरी

दिष्षंत पंथ दिल्ली दिसान,
सुख भयो सूक जब मिल्यो आन॥५२॥
संदेश सुनत आनन्द नैन,
उमगीय बाल मनमध्य सेन॥५३॥
तन चिकट चीर डालो उतार,
मज्जन मयंक नव सत सिँगार॥५४॥
भूषन मँगाय न सिख अनूप,
सजि सेन मनो मनमथ्थ भूप॥५५॥
सोव्रन्न थार मोतिन भराय,
झलहल करंत दीपक जराय॥५६॥
संगह सखीय लिय सहस बाल,
रुकमिनिय जेम मज्जत मराल॥५७॥
पूजीय गवरि संकरि मनाय,
दच्छिनै अंग करि लगिय पाय॥५८॥
फिर देखि देखि प्रथिराज राज,
हस मुंद्ध मुंद्ध चरपट्ट लाज॥५६॥

कर पकरि पीठ हय पर चढ़ाय,
लै चल्यो नृपति दिल्ली सुराय॥६०॥
भइ खबरि नगर बाहिर सुनाय,
पद्मावतीय हरि लीय जाय॥६१॥
बाजी सुबंध हय गय पलान,
दौरे सुसज्जि दिस्सह दिसान॥६२॥
तुम्ह लेहु लेहु मुख जंपि जोध,
हन्नाह सूर सब पहरि क्रोध॥६३॥
अग्गे जु राज प्रथिराज भूप,
पच्छै सुभयो सब सैन रूप॥६४॥
पहुँचे सु जाय तत्ते तुरंग,
भुअ भिरन भूप जुरि जोध जङ्ग॥६५॥
उलटी जु राज प्रथिराज बाग,
थकि सूर गगन धर धसत नाग॥६६॥
सामंत सूर सब काल रूप,
गहि लोह छोह वाहै सु भूप॥६७॥
कम्मान वान छुट्टहिं अपार,
लागंत लोह इम सारि धार॥६८॥
घमसान धान सब बीर खेत,
घन श्रोन बहत अरु रुकत रेत॥६९॥
मारे बरात के जोध जोह,
परि रुंड मुंड अरि खेत सोह॥७०॥

दूहा

परे रहत रिन स्वेत अरि करि दिल्लिय मुख रुक्ख।
जीति चल्यो प्रथिराज रिन सकल सूर भय सुक्ख॥७१॥

पदमावति इस लै चल्यो हरखि राज प्रथिराज।
एतेंपरिपतिसाह की भई जु आनि अवाज॥७२॥

कवित्त

भई जु आनि अवाज आय साहाब दीन सुर।
आज गहौं प्रथिराज बोल बुल्लंत गजत धुर॥
क्रोध जोध जोधा अनंत करिय पंती अनि गज्जिय।
बाँन नालि हथनालि तुपक तीरह सब सज्जिय॥
पवै पहार मनो सार के भिरि भुजान गजनेस बल।
आये हकारि हंकार करि खुरासान सुलतान दल॥७३॥

भुजंग प्रयात

खुरासान मुलतान खंधार मीर,
बलक सोवलं तेग अच्चूक तीरं॥७४॥
रुहंगी फिरंगी हलंबी समानी,
ठटी ठट्ट बल्लोच ढालं निसानी॥७५॥
मँजारी चखी मुक्ख जम्बक्क लारी,
हजारी हजारी इकैं जोध भारी॥७६॥
तिनं पप्षरं पीठ हय जीन सालं,
फिरंगी कती पास मुकलात लालं॥७७॥
तहाँ बाघ बाघं मरूरी रिछोरी,
घनं सार संमूह अह चौरँ झोरी॥७८॥
एराकी अरब्वी पटी तेज ताजी,
तुरक्की महाबान कम्मान बाजी॥७९॥
ऐसे असिव असवार अग्गेल गोलं,
भिरे जून जेते सुतत्ते अमोलं॥८०॥
तिनं मद्धि सुलतान साहाब आपं,

इसे रूप सों फौज बरनाय जापं॥८१॥
तिन' घेरियं राज प्रथिराज राजं,
चिहौ ओर घनघोर नोसान बाजं॥८२॥

कवित्त

बज्जिय घोर निसान रान चहुआन चिहौ दिख।
सकल सूर सामंत समरि बल जंत्र मंत्र तस॥
उडि राज प्रथिराज बाग लग मनो वीर नट।
कढ़त तेग मनो बेग लगत मनी बीज झट्ट घट॥
थकि रहे सूर कौलिंग गगन रगन मगन भई ओन घर।
हर हरषि वीर जग्गे हुलस हुरव रंगि नव रत्त वर॥८३॥

दूहा

हुरव रंग नव रंत वर भयौ जुद्ध अति चित्त।
निस वासुर समुझि न परत न को हार नह जित्त॥८४॥

कवित्त

न को हार नह जित्त रहेइ न रहहि सूर वर।
धर उप्पर भर परत करत अति जुद्ध महाभर॥
कहौं कमध कहौं मध्य कहौं कर चरन अंत दरि।
कहौं कंध वहि तेग कहौं सिर जुट्टि फुट्ट उर॥
कहौं दंत मत हय खुर षुपरि कुंभ भ्रसुंडह रुंड सब।
हिंदवान रान भय भान मुख गहिय तेग चहुबन जब॥८५॥

भुजंग प्रयात

गही तेग चहुवान हिँदवान रानं,
गजं जूथ परि कोप केहरि समान॥८६॥
करे रुंड मुंड करी कुंभ फारे,
बरं सूर सामंत हुकिं गर्ज भारे॥८७॥

करी चीह चिक्कार कार कल्प भग्गे,
मदं तंजियं लाज ऊमंग मग्गे॥८८॥
दौरे गजं अंध चहुअन केरो,
करीयं गिरद्दूँ चिहौ चक्क फरों॥८९॥
गिरद्दँ उड़ी भान अंधार रै,
गई सूधि सुज्झैं नहीं मज्झि नैनं॥९०॥
सिरं नाय कम्मान प्रथिराज राजं,
पकरिये साहि जिम कुलिंग बाजं॥९१॥
लैचल्यो सिताबी करी फारि फौंजं,
परे मीर सै पंच तहँ खेत चीजं॥९२॥
रजंपुत्त पच्चास जुज्झे अमोरं,
बजै जीत के नद्द नीसान घोरं॥९३॥

दूहा

जीति भई प्रथिराजकी पकरि साह लै संग।
दिल्ली दिसि मारगि लगौ उतरि घाट गिर गंग॥९४॥
वर गोरी पद्मावती गहि गोरी सुरतान॥
निकट नगर दिल्ली गये प्रथीराज चहुआन॥९४॥

कवित्त

बोलि विप्र सोधे लगन्न सुभ घरी परिट्ठय।
हर बाँसह मंडप बनाय करि भाँवरि गंठिय॥
ब्रह्म वेद उच्चरहिं होम चौरी जु प्रति बर।
पद्मावति दुलहिन दुल्लह प्रथिराज राज नर॥
डंड्यो साह सहाबदी अट्ठ सहस हय वर सुवर।
दै दान मान षट भेस को चढ़े राज दुग्गा हुजर॥९४॥

दूहा

चढ़े राज द्रुग्गह नृपति सुमत राज प्रथिराज।
अति अनन्द आनन्द सैं हिंदवान सिरताज॥९७॥

चंद के अन्य दोहे

सरस काव्य रचना रचौं खल जन सुनिन हसंत॥
जैसे सिंधुर देखि मग स्वान सुभाव भुसंत॥९८॥
तौ पनि सुजन निमित्त गुन रचिये तन मन फूल।
जू का भय जिय जानि कै क्यों डारियै दुकूल॥९९॥
पूरन सकल विलास रस सरस पुत्र फलदान।
अंत होइ सहगामिनी नेह नारि को मान॥१००॥
जस हीतो नागौ गिनहु ढंक्यों जग जसवान।
लंपट हारै लोह छन त्रिय जीतै बिन बान॥१०१॥
समदरसो ते निकट है भुगति मुगति भरपूर॥
विषम दरस वा नरन तें सरबदा दूरि॥१०२॥
पर योषित परसै नहीं ते जीते जगबीच।
परतिय तक्कत रैन दिन ते हारे जग नीच॥१०३॥




२ विद्यापति

विद्यापति ठाकुर

महामहोपाध्याय विद्यापति ठाकुर मैथिल ब्राह्मण थे। इनके पिता का नाम गणपति ठाकुर, पितामह का जयदत्त ठाकुर और प्रपितामह का धीरेश्वर ठाकुर था इनका जन्म मिथिला देश के बिसपी ग्राम में हुआ था।

विद्यापति का जन्म किस संवत में हुआ, इसका ठीक ठीक पता नहीं चलता। बाबू नगेन्द्रनाथ गुप्त द्वारा संकलित विद्यापति की पदावली में राजा शिवसिंह के सिंहासनारोहण विषयक एक कविता है। उसके ऊपर के दो पद हम यहाँ प्रस्तुत करते हैं:—

३ ९ २

४ २ ३ १

"अनल रन्ध्र कर लक्खन नरवय सक समुद्द कर आगनि ससी
चैत कारि छठि जेठा मिलिओ बार वेहप्पय जाउ लसी"

इससे केवल इतना पता चलता है कि लक्ष्मणसेन (लक्खन) द्वारा प्रचारित सन् २९३ (शकाब्द १३२४, विक्रम संवत् १४५९) में राजा शिवसिंह गद्दी पर बैठे। विद्यापति राजा शिवसिंह के दरबार में थे। दरबार में इनकी बड़ी प्रतिष्ठा थी। राजा ने इनको विसपी ग्राम दान दे दिया था उसका दानपत्र अभी तक इनके वशजों के पास है। उस पर सन् २९३ लिखा है। इससे अनुमान होता है कि राजा ने गद्दी पर बैठने की खुशी में विसपा ग्राम विद्यापति को दे दिया था। राज दरबार में अपनो विद्वत्ता के बल पर इतना सम्मान प्राप्त करने के समय किसी मनुष्य की आयु कम से कम कितनी होनी चाहिये, इसकी कल्पना करके सन् २९३ के उतना समय पहले विद्यापति का जन्म काल अनुमान कर लेना चाहिये।

विद्यापति को पदावली में बहुत से पद्य ऐसे हैं जिन में राजा शिवसिंह और उनकी रानी लखिमा देवी का नाम आया है। शृंगार रस का जहाँ कोई मधुर वर्णन आया हैं, वहाँ विद्यापति ने लिखा है कि इस रस को राजा शिवसिंह और लखिमा देवी ही जानती हैं। रानी लखिमा देवी के विषय में ऐसा कहने की स्वतन्त्रता जब कवि को प्राप्त थी तब इससे प्रकट होता है कि विद्यापति को राजा शिवसिंह बहुत मानते थे।

विद्यापति प्रतिभाशाली कवि और संस्कृत के अच्छे विद्वान् थे। इन्होंने संस्कृत भाषा में पाँच उत्तम ग्रन्थ बनाये जिनका मिथिला में बड़ा आदर है। मैथिल भाषा में इनके बनाये बहुत से पद हैं, जो मिथिला में कामकाज के अवसर पर गृहस्थों के यहाँ गाये जाते हैं, और इनके कुछ पदों का बंगदेश में भी विशेष आदर है। इसी से कुछ बंगाली महाशय इनको भी बंगाली कवि कहते हैं, परन्तु ये बंगाली नहीं थे।

इनकी कविता में शृंगार रस प्रधान है। संयोग वियोग के छोटे छोटे भावों को भी दिखाने में इन्होंने बड़ी पटुता दिखलाई है। हमने इनकी कविता में से कुछ अच्छे अच्छे पद चुन कर आगे संग्रह कर दिये हैं, उसके पढ़ने से पाठकों को सहज ही में यह पता चल जायगा कि इन्होंने भावों के झलकाने में कितनी सूक्ष्मदर्शिता का परिचय दिया है। इनकी कविता को चैतन्य महा प्रभु बहुत पसंद करते थे। वास्तव में इनकी कविता बड़ी ही श्रुति मधुर और भाव-विभूषिता है।

विद्यापति ने पारिजात-हरण और रुक्मिणी-परिणय नामक दो नाटक ग्रन्थ भी बनाये हैं, हिन्दी में पहले नाटककार विद्यापति ही हैं।

इनकी कविता की भाषा हिन्दी है, केवल थोड़े से ऐसे शब्द हैं जो मिथिला में बोले जाते हैं। अपनी कविता में स्थान स्थान पर इन्होंने ठेठ हिन्दी शब्दों का अच्छा प्रयोग किया है।

इनकी कविता के कुछ चुने हुए पद यहाँ हम उद्धृत करते हैं। बहुत से पद चमत्कार पूर्ण होने पर भी हमने छोड़ दिये, क्योंकि उनके भावों में अश्लीलता अधिक थी।

नन्दक नन्दन कदम्बेरि तरु तरे धिरे धिरे मुरलि बलाब।
समय संकेत निकेतन बरसल वेरि बेरि बोलि पठाव॥
सामरी तोरा लागि अनुखने विकल मुरारि।
जमुना का तिर उपवन उदवेगल फिरि फिर ततहि निहार।
गोरस बिके अबइते जाइते जनि जनि पुछ बनमारि॥
तो हे मतिमान सुमति मधुसूदन वचन सुनह किछु मोरा।
भनइ विद्यापति सुन बर जौवति बन्दह नन्दकिशोरा॥१॥

कि कहब हे सखि आजुक बात,
मानिक पड़ल कुयनिक हात।
कांच कांचन न जानय मूल,
गुंजा रतन करइ समतूल।
जे किछु कभु नहिं कला रस जान,
नीर खीर दुहुँ करे समान।
तन्हि सो कहाँ पिरित रसाल,
बानर कण्ठे कि मोतिय माल।
भनइ विद्यापति इह रस जान,
बानर मुँह कि शोभय पान॥२॥

सजनी अपद न मोहिं परबोध।
तोड़ि जोड़िअ जाहाँ गैंठे पर पड़ ताहाँ तेज तम परम विरोध॥
सलिल सनेह सहज थिक सीतल ई जानइ सबे कोइ।
से जदि तपत कए जतने जुड़ाइय तहअओ विरत रस होइ॥
मेल सहज हे कि। रिति उपजाइअ कुल ससि नीली रंग
अनुभवि पुनि अनुभवए अचेतन पड़ए हुतास पतङ्ग॥३॥
कालि कहल पिआ ए साँझ हिरे जायब मोये मारू देश।
मोये अभागिली नहिं जानल रे सङ्ग जइतँओ योगिनी वेश॥

हृदय बड़ दारुन रे पिया बिनु बिहरि न जाइ।
एक शयन सखि सुतल रे अछल बालभु निस भोर।
न जानल कति खन तेजि गेलरे बिछुरल चकवा जोर॥
सून सेज हिय सालइ रे पियाए बिनु घर मोये आजि।
विनति करहु सुसहेलिनि रे मोहि देह अमिहर साजि॥
विद्यापति कवि गाओल रे आवि मिलत पिय तोर।
लखिमा देइ वर नागर रे राय शिवसिंह नहिं भोर॥४॥

हमर नागर रहल दर देश,
केऊ नहिं कहि सक कुशल सँदेश।
ए सखि काहि करब अपतोस,
हमर अभागि पिया नहि दोस।
पिया बिसरल सखि पुरुष पिरीति,
जखन कपाल वाम सब विपरीति।
मरमक वेदन मरमहिं जान,
आनक दुख आन नहि जान।
भनइ विद्यापति न पुरइ काम,
कि करति नागरि जाहि विधि वाम॥५॥

लोचन धाए फोधायेल हरि नहिं आयल रे।
शिव शिव जिवओ न जाए आसे अरुझाएल रे॥
मन करि तहँ उड़ि जाइअ जहाँ हरि पाइअरे।
पेम परसमनि जानि आनि उर लाइल रे॥
सपनहु संगम पाओल रंग बढ़ाओल रे।
से मोर विहि विघटाओल निन्दओ हेरायल रे॥
भनइ विद्यापति गाओल धनि धइरज कर रे।
अचिरे मिलत तोहिं बालम्भु पुरत मनोरथ रे॥६॥

सरसिज बिनु सर सरबिनु सर सिज की सरसिज बिनु सूरे।
जौवन बिनु तन तनु बिनु जौवन की जीवन पिय दरे॥
सखि हे मोर बड़ देव विरोधी॥७॥

माधव कत तोर करब बड़ाई।
उपमा तोहर हम ककरा कहब कहितहुँ अधिक लजाइ॥
जो श्रीखंड सौरभ अति दुर्लभ तौं पुनि काठ कठोर।
जौं जगदीश निशाकर तौं पुन एकहि पक्ष इजोर॥
मनि समान अओरो नसि दूसर तनिकहुं पाथर नामें।
कनक कदलि छोट लज्जित मैं रहु की कहु ठामहि ठामें॥
तोहर सरिस एक तोह माधव मन होइछ अनुमाने।
सज्जन जन सों नेह कठिन थिक कवि विद्यापति भाने॥८॥
सखि कि पुछसि अनुभव मोय।
सेही परत अनुराग बखानइत तिले तिले नूतुन होइ॥
जनम अवधि हम रूप निहारल नयन न तिरपित भेल।
सेहो मधुर बोल श्रवणहि सुनल श्रुति पथे परस न गेल॥
कत मधु जामिनअ रभसे गमाओल न बुझल कैसन केल।
लाख लाख जुग हिअ हिअ राखल तइओ हिआ जुड़न न गेल॥
कत विदगध जन रस अनुगमन अनुभव काहु न पेख।
विद्यापति कह प्राण जुड़ाइत लाखवे न मिलल एक॥९॥
ब्रह्म कमण्डल वास सुवासिनि सागर नागर गृह वाले,
पातक महिष विदारण कारण धृत करवाल वीचि माले,
जय गंगे, जय गंगे, शरणागत भय भंगे॥१०॥
पिया मोर बालक हम तरुणी,
कोन तप चुकालौंह भैलौंह जननी।

पहिर लेल सखि इक दछिनक चीर,
पिया के देखैत मोर दगध सरीर।
पिया लेलि गोद कै चललि बजार,
हटिया के लोग पूछें के लागु तोहार।
नहिं मोर देवर कि नहिं छोट भाइ,
पुरब लिखल छल स्वामी हमार॥११॥
सखि मोर पिया,
अबहुँ न आओल कुलिश हिया।
नखर खोयाअलुँ दिवस लिखि लिखि,
नयन अन्धाओलुँ पिया पथ पेखि,
आयब हेत कहि मोर पिया गैला,
पूरवक जेत गुन बिसरिल मेला।
भनहि विद्यापति शुन अवराइ,
कानु समझाइते अब चलि जाइ॥१२॥

मधुपुर मोहन गेल रे मोरा विहरत छाति।
गोपी सकल बिसरलनि रे जत छिल अहिवाति॥
सुतिल छलहुँ अपन गृहरे निन्दई गेलउ सपनाइ।
करसों छुटल परसमनि रे कोन गेल अपनाइ॥
कत कहबो कत सुमिरब रे हम भरिय गराणी।
आनक धन सो धनवन्ति रे कुबजा भेल राणी॥
गोकुल चान चकोरल रे चोरी गेल चंदा।
बिछुड़ि चललि दुहु जोड़ी रे जीव इह गेल धन्दा॥
काक भाष निज भाखह रे पहु आओत मोरा।
क्षीर खाँड़ भोजन देवरे भरि कनक कटोरा॥
भनहिं विद्यापति गाओल रे धैरज धर नारी।
गोकुल होयत सुहाओन रे फेरि मिलत मुरारी॥१३॥

अंगने आओब जब रसिया,
पलटि चलब हम इषत हँसिया।
रस नागरि रमनी,
कत कत जुगुति मनहिं अनुमानी।
आवेशे आँचरे पिया धरबे,
जाओब हम जतन बहु करबे।
कंचुया धरब जब हठिया,
करे कर बाँधव कुटिल आध दिठिया।
रभस माँग पिय जबहीं,
मुख मोड़विहँसि बोलब नहिं नहिं।
सहजहि सुपुरुख भमरा,
मुख कमल मधु पीयब हमरा।
नैखने हरब मोर गेयाने,
विद्यापति कह धनि तुय धेयाने॥१४॥

सरस बसंत समय भल पाओलि दछिन पवन बहु धोरे।
संपनहु रूप बच्चन यक भाषिय मुख से दुरि करु चीरे॥
तोहर वदन सम चाँद होअथि नहिं जैयौ जतन बिह देला॥
कै वेरि काटि बनावल नव कय तैयो तुलित नहिं भेला।
लोचन तूअ कमल नहिं भैसक से जग के नहिं जाने।
से फिर जाय लुकैनह जल भय पंकज निज अपमाने॥
भनहि विद्यापति सुन वर जीवित ईसम लछमि समाने।
राजा शिवसिंह रूपनरायन लखिमा देइ प्रति भाने॥१५॥
जइत देखलि पथ नागरि सजनी आगरि सुबुधि सथानि।
कनकलता सम सुन्दरि सजनी विह निरमावल आनि॥
हस्ति गमनि जंगा चलइत सजनी देखइत राजकुमारि।
जिनका यह न सुहागिन सजनी पाय पदारथ चारि॥

नील वसन तन घेरलि सजनी सिरै लेल चिकुर सँभारि।
तापर भमर पिवय रस सजनी बैसल पंख पसारि॥
केहरि सम कटि गुन अछि सजनी लोचन अंबुज धारि।
विद्यापति यह गाओल सजनी गुन पाओलि अवधारि॥१६॥




३ कबीर साहब

कबीर साहब

संयुक्त प्रांत में शायद ही कोई ऐसा हिन्दू हो जो कबीर साहब को न जानता होगा। कबीर साहब के भजन, मंदिरों में और सत्संग के अवसरों पर गाये जाते हैं। उनकी साखियाँ प्रायः कहावतों का काम दिया करती हैं।

कबीर साहब एक पंथ के प्रवर्त्तक थे, जिसे कबीर पंथ कहते हैं। कबीर पंथियों में निम्न श्रेणी के लोग अधिकांश पाए जाते हैं। उनमें से कुछ तो साधू हैं जो गाँवों में कुटी बना कर रहते हैं और कुछ गृहस्थ हैं। कबीरपंथी साधू सिर पर नोकदार पीले रंग की टोपी पहनते हैं।

कबीर साहब कौन थे? कहाँ और किस समय में व उत्पन्न हुये? उनका असली नाम क्या था? बचपन में वो कौन धर्मावलंबी थे? उनका विवाह हुआ था या नहीं? और वे कितने समय तक जीवित रहे? इन बातों में बड़ा मतभेद हैं। कबीर साहब की जीवनी लिखने वाले भिन्न भिन्न बातें बतलाते हैं। उनमें सत्य का अंश कितना है, इसका पता लगाना सहज नहीं है। "कबीर कसौटी" में कबीर साहब का जन्म संवत् १४५५ वि॰ में और मरण १५७५ वि॰ में होना लिखा है। कबीर पंथी लोग उनकी उम्र तीन सौ वर्ष की बतलाते हैं। उनके कथनानुसार कबीर साहब का जन्म १२०५ वि॰ में और मरण १५०५ वि॰ में हुआ है। इनमें से किसकी बात सत्य है? इसका निर्णय करना बड़ी खोज का काम है। कबीर पंथ के विद्वानों की राय में कबीर साहब का जन्म संवत् १४५५ ही सत्य कहा जाता है।

कबीर साहब ने अपने को जुलाहा लिखा है। एक जगह वे कहते हैं—

तू ब्राह्मण मैं काशी का जुलहा बहु मोर गियाना।

(आदि ग्रंथ)

इससे अब इस बात में तो कुछ संदेह रह ही नहीं जाता कि कबीर साहब जुलाहे थे। परन्तु वे जन्म के जुलाई नहीं थे, यह कहावतों से मालूम होता है।

कहा जाता है कि संवत् १४५५ की ज्येष्ठ शुक्ला पूर्णिमा को एक ब्राह्मण की विधवा कन्या के पेट से एक पुत्र पैदा हुआ। लोक लज्जावश उसने बालक को लहर तालाब (काशी) के किनारे फेंक दिया। संयोग से नीरू जुलाहा अपनी स्त्री नीमा के साथ उसी राह से आरहा था। उसने उस अनाथ बच्चे को घर लाकर पाला। पीछे वही कबीर नाम से विख्यात हुआ। कबीर साहब बालकपन से ही बड़े धर्मपरायण थे। जब उनको सुध बुध हो गई तब वे तिलक लगा कर राम राम करते थे। एक जुलाहे के घर में रहकर तिलक लगाना और राम राम जपना असंभव सा प्रतीत होता है? परन्तु संगति का प्रभाव बड़ा विचित्र होता है। वह असंभव को भी संभव कर देता है।

ऐसी कहावत है कि कबीर साहब स्वामी रामानंद के शिष्य थे। स्वामी रामानंद शेष रात्रि में गंगा स्नान के लिये मणिकर्णिका घाट पर नित्य जाया करते थे। एक दिन इसी समय कबीर साहब घाट की सीढ़ियों पर जाकर सो रहे। अँधेरे में स्वामी जी का पैर उनके ऊपर पड़ गया। तब वे कुलबुलाये। स्वामी जी ने कहा—"राम राम कह; राम राम कह"। कबीर साहब ने उसी को गुरुमंत्र मान लिया। उसी दिन से उन्होंने काशी में अपने को स्वामी रामानंद का शिष्य प्रसिद्ध किया। यवन के घर में पले होने पर भी कबीर साहब की प्रवृत्ति हिन्दू धर्म की तरफ अधिक थी।

कबीर साहब अपने जीवन का निर्वाह अपना पैतृक व्यवसाय करके ही करते थे। यह बात वे स्वयं स्वीकार करते हैं—"हम घर सूतत नहिं नित ताना"।

कबीर साहब ने विवाह किया था या नहीं, इस विषय में भी बड़ा मत भेद है। कबीर पंथ के विद्वान कहते हैं कि लोई नाम की स्त्री उनके साथ आजन्म रही, परन्तु उन्होंने उससे विवाह नहीं किया। इसी प्रकार कमाल उनका पुत्र और कमाली उनकी पुत्री थी, इस विषय में भी विचित्र बातें सुनी जाती हैं। "डूबे बंस कबीर के उपजे पूत कमाल" यह भी एक कहावत सा प्रसिद्ध हो रहा है। इससे पता चलता है कि कबीर ने विवाह अवश्य किया था और कमाल कबीर का पुत्र था, कमाल भी कविता करते थे। परन्तु उन्होंने कबीर साहब के सिद्धान्तों के खंडन करने ही में अपनी सारी उम्र बितादी। उसी से "डूबे बंस कबीर के उपजे पूत कमाल" कहा गया है।

कबीर साहब बड़े ही सुशील और बड़े सदाचारी थे। एक दिन की बात है कि उनके यहाँ बीस पच्चीस भूखे फकीर आये। कबीर साहब के पास उस दिन कुछ खाने को नहीं था इसलिये वे बहुत घबराये। लोई ने कहा—यदि आशा हो तो मैं एक साहूकार के बेटे से कुछ रुपया लाऊ वह मुझ पर मोहित हैं, मैं पहुँचीं नहीं कि उसने रुपये दिये नहीं। कबीर साहब कहा—जाओ ले आओ! लोई साहूकार के बेटे के पास गई और उसने उससे अपना अभि प्राय कह सुनाया। साहूकार के बेटे ने तत्काल धन दे दिये। जब अन्त में उसने अपना मनोरथ प्रगट किया, तब लोई ने रात में मिलने का वादा किया।

दिन खाने खिलाने में बीत गया। रात हुई, चारों ओर अँधेरा छा गया, संयोग से उस दिन पानी बरस रहा था। लोई ने कबीर साहब से सब वृत्तान्त कह दिया था, इससे कबीर साहब को चैन नहीं थी, वे सोचते थे कि जिसकी बात गई, उसका सब गया। उन्होंने हवा पानी की कुछ भी परवा न की और कम्बल ओढ़ कर स्त्री को कंधे पर बिठा कर वे साहूकार के घर पहुँचे। आप तो बाहर खड़े रहे और लोई भीतर चली गई। न तो उसके कपड़े भींगे थे और न उसके पैर में कीचड़ ही लगी थी, यह देखकर साहूकार के लड़के ने इसका कारण पूछा। लोई ने सब सच सच कह दिया। यह सुन कर साहूकार के बेटे की कुवृत्ति बदल गई, वह लोई के पैर पर गिर पड़ा और कहा—तुम मेरी माँ हो! इतना कह कर वह बाहर आया और कबीर साहब के पैर से लिपट गया तथा उसी दिन से वह उनका सच्चा सेवक बन गया।

कबीर साहब के जीवन चरित्र में एसी बहुत सी कथाएँ हैं जिनसे उनकी सच्चरित्रता प्रकट होती है।

कबीर साहब पढ़े लिखे न थे। सतसंगी थे। सतसंग से ही उन्होंने हिन्दू धर्म को गूढ़ गूढ़ बातें जान ली थीं। उनके हृदय में हिन्दू मुसलमान किसी के लिये द्वेष न था; वे सत्य के बड़े पक्षपाती थे। जहाँ उन्हें सत्य के विरुद्ध कुछ दिखाई पड़ा, वहाँ उन्होंने उसका खंडन करने में जरा भी हिचकिचाहट नहीं दिखलाई।

कबीर साहब ने अपना अधिकार हिन्दू मुसलमान दोनों पर जमाया। आज कल भी हिन्दू मुसलमान दोनों प्रकार के कबीर पंथी मिलते हैं। परन्तु सर्व-साधारण हिन्दू और मुसलमान दोनों का कबीर मत से बैर हो गया। हिन्दू धर्म के नेता एक अहिन्दू के मुख से हिन्दू धर्म का प्रचार देखकर भड़के और मुसलमान, कबीर साहब के हिन्दू आचार्य का शिष्य होने तथा हिन्दू धर्म का प्रचार करने के कारण कट्टर विरोधी हो गये। इस विरोध के कारण उनको बड़ी बड़ी कठिनाइयाँ भोगनी पड़ीं। परन्तु उनके हृदय में जो सत्य का दीपक जल रहा था, वह किसी के बुझाये न बुझा।

कबीर साहब ने स्वयं कोई पुस्तक नहीं लिखी। वे साखी और भजन बना कर कहा करते थे, और उनके चेले उसे कंठस्थ कर लेते थे, पीछे से वह सब संग्रह कर लिया गया। कबीर पंथ के अधिकांश उत्तम उत्तम ग्रन्थ उनके शिष्यों के हुए कहे जाते हैं।

"ख़ास ग्रन्थ" में निम्नलिखित पुस्तकें हैं।

१—सुखनिधान, २—गोरख नाथ की गोष्ठी, ३—कबीर पाँजी, ४—बलख की रमैनी, ५—आनन्द राम सागर, ६—रामानन्द की गोटी, ७—शब्दावली, ८—मङ्गल, ९—बसन्त, १०—होली, ११—रेखता १२—झूलन, १३—कहरा, १४—हिन्दोल १५—बारहमासा, १६—चाँचर, १७—चौंतीसी, १८—अलिफ नामा, १९—रमैनी, २०—साखी, २१—बीजक।

कबीर पंथियों में बीजक का बड़ा आदर है। बीजक दो—एक तो बड़ा, जो स्वयं कबीर साहब का काशिराज से कहा हुआ बतलाया जाता है, और दसरे बीजक को कबीर के एक शिष्य भग्गूदास ने संग्रह किया है। दोनों में बहुत कम अंतर हैं।

कबीर साहब का उलटा प्रसिद्ध है। मेरी समझ में लोगों को अपनी ओर आकर्षित करने के लिये ही कबीर साहब ऐसा कहा करते थे। यों तो अर्थ लगाने वाले कुछ न कुछ उलटा सीधा अर्थ लगाही लेते हैं परन्तु खींच तान कर लगाये गये ऐसे अर्थों में कुछ विशेषता नहीं रहती।

कबीर साहब मूर्तिपूजा के कट्टर विरोधी थे। यद्यपि ईश्वर का अवतार धारण करना भी वे नहीं मानने थे, परन्तु अपने को उन्होंने स्वयं सत्य लोक वासी प्रभु का दूत बतलायाक्षहै। वे कहते हैं:—

काशी में हम प्रगट भरे हैं रामानन्द चेताये।
समरथ का परवाना लाये हंस उबारन आये॥

(शब्दावली)

लोगों का ऐसा कथन है कि मगहर में प्राण त्याग करने से मुक्ति नहीं मिलती। भला सत्यान्वेषक कबीर इस बात को कैसे मान सकते थे, उन्होंने लोगों का यही भ्रम मिटाने के लिये ही मगहर में जाकर शरीर छोड़ा। इस विषय में उन्होंने कहा है:—

जो कबीर काशी मरे तो रामहिं कौन निहोरा।

◎◎◎

जस काशी तस मगहा ऊसर हृदय राम जो होई।

कबीर साहब की कविता में बड़ी शिक्षा भरी है। एक एक पद से उनकी सत्य-निष्ठा प्रकट होती है। उन्होंने जो कहा है, प्रायः सभी एक से एक बढ़ कर है। हम ने उन्हीं में से कुछ साखी और भजन चुन लिये हैं। हमें कबीर साहब की साखी में बड़ा आनन्द मिलता है। बातें तो छोटी सी हैं, परन्तु उनमें अगाध ज्ञान भरा हुआ है।

हम यहाँ कबीर साहब की कुछ साखियाँ और भजन उद्धृत करते हैं:—

साखी

गुरु गोविंद दोऊ खड़े काके लागू पाँय।
बलिहारी गुरु आपने जिन गोविंद दिया बताय॥१॥
यह तन विष की बेलरी गुरु अमृत की खान।
सीस दिये जो गुरु मिलैं तौ भी सस्ता जान॥२॥
बहे बहाये जात थे लोक वेद के साथ।
पैड़ा में सत गुरु मिले दीपक दीन्हा हाथ॥३॥
ऐसा कोई ना मिला सत्त नाम का मीत।
तन मन सौंपे मिरग ज्यौं सुनै वधिक का गीत॥४॥
सतगुरु साचा सुरमा नख सिख मारा पूर।
बाहर घाव न दीसई भीतर चकनाचूर॥५॥
सुख के माथे सिलि परै (जो) नाम हृदय से जाय।
बलिहारी वा दुक्ख की पल पल नाम रटाय॥६॥
लेने को सतमान है देने को अन दान।
तरने को आधीनता बूड़न को अभिमान॥७॥
दुःख में सुमिरन सब करै सुख में करै न कोय।
जो सुख में सुमिरन करै तो दुःख काहे होय॥८॥

सुमिरन की सुधि यों करै ज्यों गागर पनिहार।
हालै डोलै सुरति में कहै कबीर विचार॥९॥
माला तो कर में फिरैं जीभ फिरै मुख माहि।
मनुवाँ तो दहुँ दिस फिरैं यह तो सुमिरन नाहि॥१०॥
गगन मंडल के बीच में जहाँ सोहंगम डोरि।
सबद अनाहद होता हैं सुरत लगी तहँ मोरि॥११॥
कबीर गर्ब न कीजिए काल गहे कर केस।
ना जानौं कित मारि है क्या घर या परदेस॥१२॥
हाड़ जरै ज्यों लाकड़ी केस जरै ज्यों घास।
सब जग जरता देखि कर भये कबीर उदास॥१३॥
झूठे सुख को सुख कहैं मानत है मन मोद
जगत चबेना काल का कुछ सुख में कुछ गोद॥१४॥
पानी केरा बुद बुदा अस मानुष की जात।
देखतही छिपि जायगी ज्यों तारा परभात॥१५॥
रात गँवाई सोय करि दिवस गंवायों खाय।
हीरा जन्म अमोल था कौड़ी बदले जाय॥१६॥
आज कहै कल्ह भजूँगा काल कहै फिर काल।
आज कालके करते ही औसर झांसी चाल॥१७॥
आछे दिन पाछे गये गुरु से किया न हेत।
अब पछतावा क्या करै चिड़ियाँ चुग गई खेत॥१८॥
काल करै सो आज कर आज करैं सो अब्ब।
पलमें परलै होयगी बहुरि करैगा कब्ब॥१९॥
कबीर नौबत आपनी दिन दस लेहु बजाय।
यह पुर पट्टन यह गली बहुरि न देखौं आय॥२०॥
पाँचों नौबत बाजती होत छत्तीसों राग।
सो मन्दिर खाली पड़ा बैठन लागे काग॥२१॥

कहा चुनावै मेड़ियाँ लम्बी भीति उसारि।
घर तो साढ़े तीन हथ घना तो पौने चारि॥२२॥
माटी कहै कुम्हार को तू क्या रूँदै मोहिं।
इक दिन ऐसा होइगा मैं रूँदूँगी तोहि॥२३॥
यह तन काँचा कुम्भ है लिये फिरै था साथ।
टपका लागा फूटिया कछु नहिँ आया हाथ॥२४॥
आये हैं सो जाँयगे राजा रंक फ़कीर॥
एक सिंघासन चढ़ि चले एक बंधे जंजीर॥२५॥
आसपास जोधा खड़े सभी बजावैं गाल॥
मंझ महल से लै चला ऐसा काल कराल॥२६॥
या दुनिया में आय के छाड़ि देइ तू ऐंठ।
लेना होय सो लेइ ले उठी जात है पैंठ॥२७॥
कबीर आप ठगाइये और न ठगिये कोय।
आप ठगे सुख ऊपजै और ठगे दुख होय॥२८॥
ऐसी गति संसार की ज्यों गाड़र की ठाट।
एक पड़ा जेहि गाड़ में सबै जाहिं तेहि बाट॥२९॥
तू मत जानै बावरे मेरा है सब कोय॥
पिंड प्रान से बैधि रहा सो अपना नहि होय॥३०॥
इक दिन ऐसा होयगा कोउ काहू का नाहिं।
घर की नारी को कहै तन की नारी जाहि॥३१॥
नाम भजो तो अब भजो बहुरि भजोगे कब्ब।
हरियर हरियर रुखड़े ईंधन हो गये सब्ब॥३२॥
माली आवत देखि कै कलियाँ करी पुकार।
फूली फूली चुनि लिये कालि हमारी बार॥३३॥
हम जानैं थे खाहिंगे बहुत जमी बहु माल।
ज्यों का त्यों ही रहि गया पकरि लै गया काल॥२४॥

भक्ति भाव भादों नदी सबै चली घहराय।
सरिता सोई सराहिये जो जेठ मास ठहराय॥३५॥
जब लगि भक्ति सकाम है तब लगि निष्फल सेव।
कह कबीर वह क्यों मिले निःकामी निज देव॥३६॥
लागी लागी क्या करे लागी बुरी बलाय।
लागी सोई जानिये जो वार पार ह्वै जाय॥३७॥
लागी लगन छुटै नहीं जीभ चोंच जरि जाय।
मीठा कहा अँगार में जाहि चकोर चबाय॥३८॥
सोओं तो सुपने मिलै जागौं तो मन माहिँ।
लोचन राता सुधि हरी बिछुरत कबहूँ नाहिँ॥३९॥
ज्यों तिरिया पीहर बसै सुरति रहै पिय माहिँ।
ऐसे जन जग में रहैं हरि को भूलैं नाहिँ॥४०॥
कबीर हँसना दूर करु रोने से करु चीत।
बिन रोये क्यों पाइये प्रेम पियारा मीत॥४१॥
हँसौं तो दुःख ना बीसरै रोवौं बल घटि जाय।
मनहीँ माहिँ बिसूरना ज्यौं घुन काठहिँ खाय॥४२॥
हँस हँस केतन पाइया जिन पाया तिन रोय।
हाँसी खेले पिउ मिलै तो कौन दुहागिनि होय॥४३॥
सुखिया सब संसार है खावै औ सोवै।
दुखिया दास कबीर है जागै औ रोवै॥४४॥
माँस गया पिञ्जर रहा ताकन लागे काग।
साहिब अजहुँ न आइया मंद हमारे भाग॥४५॥
हबस करैं पिय मिलन की औ सुख चाहै अंग।
पीर सहे बिनु पदमिनी पूत न लेत उछंग॥४६॥
बिरहिनि ओदी लाकड़ी सपचे औ धुँधुआय।
छूटि पड़ौं या बिरह से जो सिगरो जरि जाय॥४७॥

पावक रूपी नाम है सब घट रहा समाय।
चित चकमक चहुटै नहीं धूवाँ ह्वै ह्वै जाय॥४८॥
जो जन बिरही नाम के तिनकी गतिहै यह।
देही से उद्यम करैं सुमिरन करैं विदेह॥४९॥
बिरहा बिरहा मत कहो बिरहा है सुल्तान।
जा घट बिरह न संचरै सो घट जान महान॥५०॥
आगि लगी आकास में झरि झरि परै अँगार।
कबिरा जरि कंचन भया काँच भया संसार॥५१॥
कबिरा वेद बुलाइया पकरि के देखी बाहिँ।
वैद न वेदन जानई करक करेजे माँहि॥५२॥
जाहु वैद घर आपने तेरा किया न होय।
जिन या वेदन निर्मई भला करेगा सोय॥५३॥
सीस उतारै भुइँ धेरै तापर राखै पाँव।
दास कबीरा यों कहै ऐसा होय तो आव॥५४॥
प्रेम न बाडी ऊपजै प्रेम न हार बिकाय।
राजा परजा जेहि रुवै सीस देह ले जाय॥५५॥
छिनहि चढ़ैं छिन ऊतरै सो तो प्रेम न होय।
अघट प्रेम पिञ्जर बसै प्रेम कहावै सोय॥५६॥
प्रेम प्रेम सब कोइ कहैं प्रेम न चीन्है कोय‌।
आठ पहर भीना रहैं प्रेम कहावै सोय॥५७॥
जब मैं था तब गुरु अब गुरु हैं हम नाहिँ।
प्रेम गली अति साँकरी या में दो न समाहित॥५८॥
जा घट प्रेम न संचरै सो घट जान महान।
जैसे खाल लुहार की साँस लेत बिना प्रान॥५९॥
प्रेम तो ऐसा कीजियो जैसे चंद चकोर।
घींच टूटि भुइँ माँ गिरे चितवै वाही ओर॥६०॥

जहाँ प्रेम तहँ नेम नहि तहाँ न बुधि ब्यौहार।
प्रेम मगन जब मन भया कौन गिने तिथि वार॥६२॥
प्रेम छिपाया ना छिपै जा घट परघट होय।
जो पै मुख बोलै नहीं नैन। देत हैं रोय॥६२॥
पीया चाहे प्रेम रसक्ष राखा चाहै मान।
एक म्यान में दो खड़ग देखा सुना न कान॥६३॥
कबिरा प्याला प्रेम का अन्तर लिया लगाय।
रोम रोम में रमि रहा और अमल का खाय॥६४॥
नैनों की करि कोठरी पुतली पलँग बिछाय।
पलकों की चिक डारि के पिय को लिया रिझाय॥६५॥
जल में बसै कमोदिनी चन्दा बसै अकास।
जो है जाको भावता सो ताही के पास॥६६॥
प्रीतम को पतियाँ लिखूँ जो कहुँ होय विदेस।
तन में मन में नैन में ताको कहा संदेस॥६७॥
साई इतना दीजिये जा में कुटुंब समाय।
मैं भी भुखा ना रहूँ साधु न भूखा जाय॥६८॥
बिनवत हौं कर जारि कै सुनिये कृपा-निधान।
साधु सँगति सुख दीजिये दया गरीबी दान॥९९॥
क्या मुख लै विनती करौं लाज लाज आवत है मोहि॥
तुम देखत आंगुन करौं कैसे भावौं तोहि॥७०॥
अवगुन मेरे बाप जो बकसु गरीब निवाज।
जो मैं पूत कपूत हौं तऊ पिता को लाज॥७१॥
साहिब तुमहि दयाल हो तुम लगि मेरी दौर।
जैसे काग जहाज को सूझै और न ठौर॥७२॥
सिख तो ऐसा चाहिये गुरु को सब कछु देय।
गुरु तो ऐसा चाहिये सिख से कछु नहि लेय॥७३॥

सिंहों के लेहड़े नहीं हंसों की नहिं पांच।
लाखों की नहि बोरियाँ साधु न चलैं जमात॥७४॥
साधु कहावन कठिन हैं ज्यों खाँड़ै की धार।
डगमगाय तो गिरि परे निश्चल उतरे पार॥७५॥
गांठी दाम न बांधई, नहिं नारी सों नेह।
कह कबीर ता साध के, हम चरनन की खेह॥७६॥
संत हमारी आत्मा और मैं संतन की देह।
साधुन के रहौं ज्यों य म घीव॥७७॥
जाति न पूछो साधु की, पूछ लीजिये ज्ञान।
मोल करो तरवार का, पड़ा रहन दो म्यान॥७८॥
कबिर संगत साधु की, हरै और की व्याधि।
संगत बुरी असाधु की, आठो पहर उपाधि॥७९॥
कबीर संगत साधु की जौ की भूसी खाय।
खीर खाँड़ भोजन मिले साकट सौंग न जाय॥८०॥
कबीर संगत साधु की ज्यों गंधी का बास।
जो कछु गंधी दे नहीं तो भी बास सुबास॥८१॥
कबीर संगति साधु की, निष्फल कभी न होय।
ऐसी चंदन वासना, नीम न कहसी कोय॥८२॥
बड़ा हुआ तो क्या हुआ , जैसे पेड़ खजूर।
पंछी को छाया नहीं, फल लागे अति दूर॥८३॥
हरियर जानै रुखड़ा जो पानी का नेह।
सूखा काठ न जानही केतहु बूड़ा मेह॥८४॥
मारी मरै कुलंग की ज्यों केले ढिंग जाती बेर।
वह हालै वह चीरई साकट संग निवेर॥८५॥
केला तबहिं न चेतिया जब ढिग जामी बेरि।
अब के चेते क्या भया काँटों लीन्हा घेरि॥८६॥

समदृष्टी सतगुरू किया मेटा भरम बिकार।
जहें दखों तह एकही साहिय सहज का दीदार ॥८७॥
सहज मिलै सो दूध सम माँगा मिलै सो पानी।
कह कबीर वह रक्त सम जा में ऐँचातानि॥८८॥
साधू ऐसा चाहिये जैसा सूप सुभाय।
सार सार को गहि रहै थोथा दइ उड़ाय॥८९॥
आटा नजि भूसी गहै चलना देखु निहार।
कबीर सारहि छाँड़ि कै करें असार अहार॥९०॥
उततें कोई न बाहुरा जातें बुझूँ धार।
इततें सब ही जात हैं भार लदाय लदाय॥९१॥
उततें सत गुरु आइया जा की बुधि है धीर।
भवसागर के जीव को खेइ लगावै तीर॥९२॥
जो आवै तो जाय नहि जाय तो आवै नाहिँ।
अरुथ कहानी प्रेम की समझ लेहु मन माहिँ॥९३॥
सूली ऊपर घर करै विष का कर अहार।
ताको काल कहा करै जो आठ पहर हुसियार॥९४॥
नाँव न जानौँ गाँव का बिन जाने कित जाँव।
चलता चलता जुग भया पाव कोस पर गाँव॥९५॥
सतगुरु दीनदयाल हैं दया करी मोहि आय।
कोटि जनम का पंथ था पल में पहुँचा जाय॥९६॥
चलन चलन सब कोई कहै मोहि अँदेसा और।
साहिब से परिचय नहीं पहुंचेंगे केहि ठौर॥९७॥
कबीर का घर सिखर पर जहाँ पंडित छूटि।
पाँव न टिकै पिपीलिका पंडित लादे बैल॥९८॥
मरियै तो मरि जाइये छूटा परै जंजीर।
ऐसा मरना को मरै दिन में सौ सौ बार॥९९॥

कस्तूरी कुडल बसे मृग ढूँढ़ बन माहिं।
ऐसे घट में पीव है दुनियाँ जानै नाहिं॥१००॥
द्वार धनी के पड़ि रहे धका धनीका खाय।
कबहुँ क धनी निवाजई जो दर छाड़िन जाय॥१०१॥
जरा मीच व्यापै नहीं मुआ न सुनिये कोय।
चलु कबीर वा देस को जहँ बैद साइयाँ होय॥१०२॥
साथ सती औ सूरमा ज्ञानी औ गज-दंत।
एते निकसि न बहुरैं जो जुग जाहि अनन्त॥१०३॥
सिर राखे सिर जात है सिर काटे सिर सोय।
जैसे बाती दीप की कटि उजियारा होय॥१०४॥
जूझैंगे तब कहेंगे अब कछु कहा न जाय।
भीड़ पड़े मन मसखरा लड़े किधौं भगि जाय॥१०५॥
अगिनि आँच सहना सुगम सुगम खड़ग की धार।
नेह निभावन एकरस महा कठिन ब्यौहार॥१०६॥
सूरा नाम धराइ के अब का डरपै बार।
मँडि रहना मैदान में सन्मुख सहना तीर॥१०७॥
पतिबरता को सुख धना जाके पति हैं एक।
मन मैली विभिचारनी ताके खसम अनेक॥१०८॥
पतिबरता पति को भजै और न आन सुहाय।
सिंह बचा जो लंघना तौ भी घास न खाय॥१०९॥
नैनों अंतर आव तू नैन झाँपि तोहि लेवं।
ना में देखों और को ना तोहि देखन देवें॥११०॥
मैं सेवक समरत्थ का कबहुँ न होय अकाज।
पतिबरता नाँगो रहै तो वाही पति को लाज॥१११॥
सब आये उस एक में डार पात फल फूल।
अब कहो पाछे क्या रहा गहि पकड़ा जब मूल॥११२॥

चन्ड्न गया बिदेसड़े सब कोइ कहै पलास।
ज्यों ज्यों चूल्हे झांकिया त्यों त्यों अधिकी बास॥११३॥
लाली मेरे लाल की जित देखों तित लाल।
लाली देखन मैं गई मैं भी हो गई लाल॥११४॥
हम बासी वा देस जहँ बारह मास बिलास।
प्रेम झिरे विगसै कँवल तेज पुंज परकास॥११५॥
कबीर जब हम गावते तथ जाना गुरु नाहिँ।
अब गुरु दिल में देखिया गावन को कछु नाहिँ॥११६॥
ज्ञानी से कहिये कहा कहत कबीर लजाय।
अंधे आगे नाचते कला अकारथ जाय॥११७॥
जो तोको काँटा बुवै ताहि दोष तू फूल।
तोहि फूल को फूल है वाको है तिरसूल॥११८॥
दुर्बल को न सताइये जाकी मोटी हाय।
बिना जीवकी स्वास से लोह भसम होजाय॥११९॥
ऐसी बानी बोलिये मन का आपा खोय।
औरन को सीतल करै आपहुँ सीतल होय॥१२०॥
हस्ती चढ़िये ज्ञान की सहज दुलीचा डारि।
स्वान रूप संसार है भूसन दे झक मारि॥१२१॥
आवत गारी एक है उलटत होय अनेक।
कह कबार नहिं उलटिये वहीं एक ही एक॥१२२॥
कथा कीरतन रात दिन जाके उद्यम येह।
कह कबीर ता साधु की हम चरनन की केस॥१२३॥
बन्दे तू कर बन्दगी तौ पावे दीदार।
औसर मानुष जनम का बहुरि न बारम्बार॥१२४॥
साधु भया तो क्या भया बोलै नाहिं विचार।
होते पराई आत्मा जीभ बाँधि तरवार॥१२५॥

बचन है औषधि कटुक बचन है तीर।
श्रवम द्वार ह्वै संचरै सालै सकल सरीर॥१२६॥
बोलत ही पहिचानिये साहु खोर को घाट।
अन्तर की करनी सबै निकसै मुख की बाट॥१२७॥
जिन ढूँढ़ा तिन पाइयाँ गहिरे पानी पैठि।
जो बौरा डूबन डरा रहा किनारे बैठि॥१२८॥
पढ़ना गुनना चातुरी यह तो बात सहल।
काम दहन मन बसि करन गगन चढ़न मुस्कल॥१२९॥
भय बिनु भाब न ऊपजै भय बिनु होय न प्रीति।
जब हिरदे से भय गया मिट्टी सकल रस रीति॥१३०॥
कथनी मीठी खाँड़ सी करनी विष की लोय।
कथनी तजि करनी करै तौ विष से अमृत होय॥१३१॥
लाया साखि बनाय करि इत उन अच्छर काट।
कह कबीर कब लग जिये जूठी पत्तल चाट॥१३२॥
पानी मिलै न आपको औरन बकसत छीर।
आपन मन निस्चल नहीं और बँधावत धीर॥१३३॥
मारग चलते जो गिरै ताको नाहिं दोस।
कह कबीर बैठा रहे ता सिर करड़े कोस॥१३४॥
रोड़ा होइ रहु बाटका तजि आपा अभिमान।
लोभ मोह तृस्ना तजे ताहि मिलै निज नाम॥१३५॥
रोड़ा भया तो क्या भया पंथी को दुख देह।
साधू ऐसा चाहिये ज्यों पैड़े की खेह॥१३६॥
खेह भई तो क्या भया उड़ि उड़ि लागै अंग।
साधू ऐसा चाहिये जैसे नीर निपंग॥१३७‍॥
नीर भया तो क्या भय तासा सीरा जोय।
साधू ऐसा चाहिये जो हरि ही जैसा होय॥१३८॥

हरी भया तो क्या भया जो करता हरता होय।
साधू ऐसा चाहिये जो हरि भज निरमल होय॥१३९॥
बिरमल भया तो क्या भया निरमल माँगे ठौर।
मल निरमल तें रहित है ते साधू कोइ और॥१४०॥
साँच बराबर तप नहीं झूठ बराबर पाप।
जाके हिरदे साँच है ताके हिरदे आप॥१४१॥
साँचे स्त्राव न लागई साँचे काल न खाय।
साँचा को साँचा मिलै साँचे माहिं समाय॥१४२॥
साँचे कोइ न पतीजई झूँठे जग पतियाय।
गली गली गोरस फिरै मदिरा बैठि बिकाय॥१४३॥
साँचे को साँचा मिलै आधिक बढ़े स्नेह।
झूठे को साँचा मिलै तड़रे टूटै नेह॥१४४॥
जहाँ दया तह धर्म है जहाँ लोभ तह पाप।
जहाँ क्रोध तह काल है जहाँ छिमा तहाँ आप॥१४५॥
बुरा जो देखन मैं चला बुरा न मिलिया कोय।
जो दिल खोजौं आपना मुझसा बुरा न कोय॥१४६॥
दाया दिल में रखिये तू क्यों निरदइ होय।
साईं के सब जीव हैं कीड़ी कु़ंजर सोय॥१४७॥
कोटि करम लागे रहैं एक क्रोध की लार।
किया कराया सब गया जब आया हंकार॥१४८॥
दसो दिसा से क्रोध की उठी अपरबल आगि।
सीतल संगति साधु की तहाँ उबरिये भागि॥१४९॥
बड़ा हुआ तो क्या हुआ जैसे पेड़ खजूर।
पंछी को छाया नहीं फल लागे अति दूर॥१५०॥
जहँ आपा तहँ आपदा जहँ संसय तहँ सोग।
कहँ कबीर कैसे मिटैं चारो दीरघ रोग॥१५१॥

कबीर जोगी जगत गुरु तजै जगत की आस।
जो जग की आसा करे तो जगत गुरू वह दास॥१५२॥
तन तुरंग असवार मन कर्म पियादा साथ।
त्रिस्ता चली सिकार को विषे बाज लिये हाथ॥१५३॥
चलौ चलौ सब कोई कहै पहुँचै बिरला कोय।
एक कनक अरु कमिनी दुरगम घाटी दोय॥१५४॥
पर नारी पैनी छुरी मत कोइ लाबो अंग।
रावन के दस सिर गये पर नारी के संग॥१५५॥
सब सोने की सुन्दरी आवै बास सुबास।
जो जननी ह्वै आपनी तऊ न बैठे पास॥१५६॥
छोरी मोटी कामनी सब ही बिष की बेल।
बैरी मारै दाँव दै यह मारै हँसि खेल॥१५७॥
जागत में सोवन करै सोवन में लौ लाय।
सुरति डोर लागो रहै तार टूटि नहिं जाय॥१५८॥
निन्दक नियरे राखिये आँगन कुटी छवाय।
बिन पानी साबुन बिना निर्मल करै सुभाय॥१५९॥
तिनका कबहुँ न निन्द्रिये जो पाँवन तर होय।
कबहूँ उड़ि आँखिन परै पीर घनेरी होय॥१६०॥
दोष पराये देख करि चले हसंत हसंत।
अपने याद न आबई जिनका आदि न अंत॥१६१॥
माखी गुड़ में गड़ि रही पंख रह्यो लिपटाय॥
हाथ मलै औ सिरधुनै लालच बुरी बलाय॥१६२॥
औगुन कहौं सराब का ज्ञानवंत सुनि लेय॥
मानुष से पसुआ करै द्रव्य गाँठि को देय॥१६३॥
रूखा सूखा लाइ कै ठंढ़ा पानी पीव।
देखि बिरानी चूपड़ी मत ललचावै जीव॥१६४॥

कबीर साई मुज्झको रूखी रोटी देय।
चुपड़ी माँगत मैं डरु रूखी छीनि नदेय॥१६५॥
सत्त नाम को छाँडि कै करै और को जाप।
बेस्या केरै पूत ज्यों कहै कौन को बाप॥१६६॥
एके साधै सब सधै सब साधै सब जाय।
जो गहि सेवै मूल को फूलै फलै अघात॥१६७॥
पाहन पूजे हरि मिलै तो मैं पुंजों पहार।
तातैं ये चाकी भली पीसि खाय संसार॥१६८॥
काँकर पाथर ओरि कै मसजिद लई चुनाय।
ता चढ़ि मुल्ला बाँग दे क्या बहिरा हुआ खुदाय॥१६९॥
पोथी पदि पढ़ि जग मुआ पंडित हुआ न कोय।
ढाई अच्छर प्रेम का पढ़े सो पंडित होय॥१७०॥
सपने में साईं मिले सांवत लिया जगाय।
आँखि न खोलू डरपता मति सुपना हूँ जाय॥१७१॥
साँझ पड़े दिन बीतवै चकवी दीन्हा राय।
चल चकवा वा देस को जहाँ रैन ना होय॥१७२॥
चात्रिक सुतहिं पढ़ावही आन नीर मति लेय।
मम कुल यही स्वभाव है स्वाँति बूँद चित देय॥१७३॥
जूआ चोरी मुखबिरी व्याज घूस पर नार।
जो चाहे दीदार को एती वस्तु निवार॥१७४॥

शब्दावली

मन फूला फूला फिरैजक्त में कैसा नाता रे॥टेक॥
माता कहै यह पुत्र हमारा बहिन कहैं बिर मेरा
भाई कहै यह भुजा हमारी नारि कहैं नर मेरा।

पेट पकरि के भाता रोवै बाँह पकरि के भाई।
लपटि झपटि के तिरिया रोवै हंस अकेला जाई॥
अब लगि माता जीवै रोबै बहिन रोवै दस भाषा।
तेरह दिन तक तिरिया रोवै फेर करै घर बासा॥
चार गजी चरगजी मँगाया चढ़ा काठ की घोड़ी।
चारों कोने आग लगाया फूँक दियो जस होरी।
हाड़ जरै जस लाह कड़ी को केस जरै जस घासा।
सोना ऐसी काया जरि गई कोई न आयो पासा॥
घर की तिरिया ढूँढ़न लागी ढूँढ़ि फिरी चहुँ देसा।
कहै कबीर सुनो भई साधो छाड़ौ जग की आसा॥१७५॥
काया बौरी चलत प्रान काहे रोई॥टेक॥
काया पाय बहुत सुख कीन्हो नित उठि मलि मलि धोई।
सो तन छिया छार ह्वै जैहे नाम न लैहे कोई॥
कहत प्रान सुनु काया धौरी मोर तोर संग न होई।
तोहिँ अस मित्र बहुत हम त्यागा संग न लीन्हा कोई॥
ऊसर खेत कै कुसा मँगावै चाँचर चवर कै पानी।
जीवत ब्रह्म को कोई न पूंजै मुरदा के मिहमानी॥
सब सनकादि आदि ब्रह्मादिक सेस सहस मुख होई।
जो जा जन्म लियो बसुधा में थिर न रह्यो है कोई॥
पाप पुन्य है जन्म सँघाती समुझि देख नर लोई।
कहत कबीरा अंतर की गति जानत बिरला कोई॥१७६॥

होली

आई गवनवाँ की सारी उमिरि अबहीं मोरी बारी॥टेक॥
साज समाज पिया लै आये और कहरिया चारी।
बम्हना बेदरदी अचरा पकरि कै जोरत गँडिया हमारी।
सखी सब गावत गारी॥

विधिगति बाम कछु समझ परत ना बैरी भई महतारी।
रोय पेय अँखियाँ मोर पोंछत घरवाँ से देत निकारी।
भई सब को हम भारी॥
गवन कराय पिया लै चाले इत उत बाट निहारी।
छूटत गाँव नगर से नाता छूटै महल अटारी॥
करम गति टरै न दारी॥
नदिया किनारे बलम मोर रसिया दीन्ह घूँघट पट टारी।
थर थराय तन काँपन लागे काहू न देख हमारी।
पिया लै आये गोहारी॥
कहै कबीर सुनो भाई साधो यह पद लेडु विचारी।
अब के गौना बहुरि र्नाह औना करिले भेंट अकवारी।
एक बेर मिलि ले प्यारी॥१७७॥
हमन हैं इस्क मस्ताना हमनको होसियारी क्या।
रहें आजाद या जग में हमन दुनिया से यारी क्या॥
जो बिछुड़े है पियारे से भटकते दर बदर फिरते।
हमारा यार है हम में हमन को इन्तिजारी क्या॥
खलक सब नाम अपने को बहुत कर सिर पटकता है।
हमन गुरु नाम साँचा है हमन दुनिया से यारी क्या॥
न पल बिछुड़े पिया हमसे न हम बिछुड़ें पियारे से।
उन्हीं से नेह लागी है हमन को बेकरारी क्या॥
कबीरा इस्क का माता दुई को दूर कर दिल से।
जो चलना राह नाजुक है हमन सिर बोझ भारी क्या॥१७८॥
भज ले सिरजन हार सुघर तनके पायके॥टेक॥
काहे रहौ अचेत कहाँ यह औसर पैहो।
फिर नहिं ऐसी देह बहुरि पाछै पछि तैहो॥

लख चौरासी जोनि में मानुष जन्म अनूप।
ताहि पाय नर चेतत नाहीं कहा रंक कहा भूप॥सुघर॥
गर्भ वास में रह्यो कह्यौ मैं भजिहौं तोहीं।
निस दिन सुमिरौं नाम कष्ट से काढ़ौ मोहीं॥
चरनन ध्यान लगाइ के रहौं नाम लौ लाय।
तनिक न तोहि बिसारिहौं यह तन रहै कि जाय॥सुघर॥
इतना कियो करार काढ़ि गुरु बाहर कीना।
भूलि गयौ यह बात भयौ की आन माया आधीना॥
भूली बातैं उद्र की आन पड़ी सुधि एत।
बारह बरस बीतिगे या बिधि खेलत फिरत अचेत॥सुघर॥
विषया बान समान देंह जोबन मदमाती।
चलत निहारत छाँह तमकके बोलत बाती।
चोबा चन्दन लाइ के पहिरे वसन रंगाय।
गलियाँ गलियाँ झाँकी मारे परतिरियालखमुसकाय॥सुघर॥
तरुनापन गइ बीत बुढ़ापा आनि तुलाने।
काँपन लागे सीस चलत दोउ चरन पिराने॥
नैन नासिका चूबन लागे मुख तें आवत बास।
कफ पित कंठै घेर लियो है छुटि गइ घर की आस॥सुघर॥
मातु पिता सुत नारि कहौ काके सङ्ग जाई।
तन धन घर औ काम धाम सब ही छुटि जाई॥
आखिर काल घसीटि है पड़ि हौ जम के फन्द।
बिन सतगुरु नहि बाँचिहौ समुझ देख मतिमन्द॥सुघर॥
सुफल होत यह देह नेह सतगुरु से कीजै।
मुक्ती मारग जानि चरन सतगुरु चित्त दीजे॥
नाम गहौ निरभय रहौ तनिक न व्यापै पीर।
यह लीला है मुक्ति की गावत दास कबीर॥सुघर १७९॥

जाग पियारी अब का सोवै।
रैन गई दिन काहे को खोवै॥
जिन जागा तिन मानिक पाया।
तैं बौरी सब सोय गँवाया॥
पिय तेरे चतुर तू मूरख नारी।
कबहुँ न पिय की सेज सँवारी॥
हौं बौरी बौरापन कीन्हो।
भर जोबन अपना नहिं चीन्हों॥
जाग देख पिय सेज न तेरे।
तोहि छाड़ि उठि गये सबेरे॥
कहै कबीर सोई धन जागै।
सबद बान उर अन्तर लागै॥१८०॥
या जग अंधा में केहि समुझावों॥टेक॥:
इक दुइ होयँ उन्हैं समझावों
सबहि भुलाना पेट के धन्धा॥मैं के हि॰॥
पानी कै घोड़ा पवन असवरवा
ढरकि परे जस ओस कै बुन्दा॥मैं के हि॰॥
गहिरी नदिया अगम बहै धरवा
खेवन हाराके पड़िगा फन्दा॥मैं के हि॰॥
घर की बस्तु निकट नहिं आवत
दियना बारिके ढूँढत अंधा॥मैं के हि॰॥
लागी आग सकल बन जरिगा
बिन गुरु ज्ञान भटकिगा बन्दा॥मैं के हि॰॥
कहै कबीर सुनो भाई साधो
इक दिन जाय लँगोटी झार बन्दा॥मैं के हि॰॥१८१॥

सूर संग्राम को देखि भागै नहीं,
देखि भागै सोई सूर नाहीं।
काम औ क्रोध मद लोभ से जूझना,
मँडा घमसान तहँ खेत माहीं॥
सील औ साच संतोष साही भये,
नाम समसेर तहँ खूब बाजै।
कहै कब्बीर कोइ जूझि है सूरमा,
कायराँ भीड़ तहँ तुरंत भाजै॥१८२॥
ज्ञान का गेंद कर सुरति का दंड
कर खेल चौगान मैदान माहीं।
जगत का भरमना छोड़दे बालके
आयजा भेख भगवंत पाहीं॥
भेष भगवंत की सेस महिमा करै
सेस के सीस पर चरन डारै।
कामदल जीतिके कँवल दल सोधिके
ब्रह्म को बेधि कै क्रोध मारे॥
पदम आसन करै पवन परिचै करै
गगन के महल पर मदन जारै।
कहत कब्बीर कोई संत जन जौहरी
करम की रेख पर मेख मारै॥१८३॥

माया महा ठगिनि हम जानी।

तिरगुन फाँस लिये कर डोलै बोलै मधुरी बानी॥
केशव के कमला ह्वै बैठी शिव के भवन भवानी।
पंडा के मूरत ह्वै बैठी तीरथ में भई पानी॥

योगी के योगिन ह्वै बैठी राजा के घर रानी।
काहू के हीरा ह्वै बैठी काहू के कौड़ी कानी॥
भक्तन के भक्तिनि ह्वै बैठी ब्रह्मा के ब्रह्मानी।
कहै कबीर सुनों है। सन्तों यह सब अकथ कहानी॥१८४॥

पायो सत नाम गरे कै हरवा।

साँकर खटोलना रहनि हमारी दुबरे दुबरे पाँच कहरवा।
ताला कुंजी हमैं गुरु दीन्ही जब चाहों तब खोलों किवरवा॥
प्रेम प्रीति की चुनरी हमारी जब चाहीँ तब नाचौं सहरवा।
कहै कबीर सुनो भाई साधो बहुर न ऐबै एही नगरवा॥१८५॥

कैसे दिन कटिहै जतन बताये जइयो॥
एहि पार गंगा वोहि पार यमुना
बिचवा मड्ड्या हम को छवाये जइयो॥
अँचरा फारि के कागद बनाइन
अपनी सुरतिया हियरे लिखाये जइयो॥
कहत कबीर सुनो भाई साधो
बहियाँ पकरि के रहिया बताये जइयो॥१८६॥

करम गति टारे नाहि टरी।

मुनि बसिष्ट से पण्डित ज्ञानी सोध के लगन घरी।
सीता हरन मरन दसरथ को बन में विपति परी॥
कहँ वह फंद कहाँ वह पारधि कहँ वह मिरग चरी।
सीता को हरि लैगो रावन सुबरन लंक जरी॥
नीच हाथ हरिचन्द्र बिकाने बलि पाताल धरी।
कोटि गाय नित पुन्न करत नूग गिरिगिट जानि परी॥
पांडव जिनके आपु सारथी तिन पर विपति परी।
दुरजोधन को गरब पटायो जदुकुल नास करी।

राहु केतु औ भानु चन्द्रमा विधि संजोग परी।
कहत कबीर सुनो भाई साधो होनी होके रही॥१८७॥

संतो राह दोऊ हम डीठा।

हिन्दू तुरुक हटा नहिं मानै स्वाद सबन को मीठा॥
हिन्दू वरत एकाद‌सि साधै दूध सिघाड़ा सेती।
अन को त्यागै मन नहि हटकै पारन करै सगोती॥
रोजा तुरुक नमाज गुजारै बिसमिल बाँग पुकारै।
उनकी भिस्त कहाँ ते होई है साँझे मुरगी मारै॥
हिन्दू दया मेहर को सुरकन दोनों घट सों त्यागी।
वै हलाल वै झटका मारैं आगि दुनों घर लागी॥
हिन्दू तुरुक की एक राह है सदगुरु इहै बताई।
कहैं कबीर सुनो हो सन्तो राम न कहेउ खोदाई॥१८८॥

अरे इन दोउन राह न पाई।

हिन्दू अपनी करै बड़ाई गागर छुवन न देई
वेस्या के पायन तर सोवैं यह देखो हिँदुआई॥
मुसलमान के पीर औलिया मुरगी मुरगा खाई।
खाला केरी बेटी व्याहै घरहि में करैं सगाई॥
बाहर से एक मुरदा लाये धोय धाय चढ़वाई।
सब सखियाँ मिल जेवन बैठीं घरभर करै बड़ाई॥
हिन्दुन की हिन्दुआई देखी तुरकन की तुरकाई।
कहूँ कबीर सुनों भाई साधो कौन राह ह्वै जाई॥१८९॥

मन न रंगाये रंगाये जोगी कपरा।

आसन मारि मँदिर में बैठे
नाम छाड़ि पूजन लागे पथरा॥
कनधा फड़ाय जोगी जटवा बढ़ौलैं
दाढ़ी बढ़ाय जागी होइ गैलें बकरा॥

जङ्गल जाय जोगी धुनिया रमौलैं
काम जराय जोगी बनि गैलें हिजरा॥
मथवा मुड़ाय जोगी कपड़ा रंगौलें
गीता बाँचि कै होइ गैलैं लवरा॥
कहत कबीर सुनो भाई साधो
जम दरवजवाँ बाँधल जैवे पकरा॥१९०॥
रमैया की दुलहिन लूटा बजार।
सुरपुर लूट नागपुर लूटा तीन लोक मच हाहाकार।
ब्रह्मा लूटे महादेव लूटे नारद मुनि के परी पिछारे॥
स्त्रिंगी की मिंगी करि डारी पारासर कै उदर बिदार।
कनफूँका का चिरकासी लूटे लूटे जोगेसर करत विचार॥
हम तो बचिगे साहब दया से शब्द डोर गहि उतरे पार।
कहत कबीर सुनो भाई साधो इस ठगनी से रहो हुसियार॥१९१॥




४ रैदास

रैदास

रैदासजी कबीर साहब के समय में हुए थे। ये जाति के चमार थे। इनके पिता का नाम रग्घू और माता का नाम घुरबिनिया था। इनका जन्म काशी में हुआ था। ये भी महात्मा रामानन्द के शिष्यों में थे।

रैदासजी और कबीर साहब में बहुत बाद विवाद हुआ करता था। रैदास जी जब कुछ सयाने हुये तब भक्तों और साधुओं की सेवा में अधिक रहने लगे। जो कुछ कमाते सब साधु सन्तों को खिला पिला दिया करते थे। यह बात इनके पिता रग्घू को अच्छी नहीं लगी। उसने स्त्री सहित रैदास जी को घर से अलग कर दिया। खर्च के लिये वह इनको एक कौड़ी भी नहीं देता था। रैदास जी जूता बनाकर किसो तरह अपना गुजर करते और रातदिन भगवत्-चर्चा में मग्न रहा करते थे। ये मांस मदिरा को छूते तक न थे।

इनके विषय में बहुत सी करामात की कहानियाँ लोगों में प्रसिद्ध हैं। गुजरात प्रांत में इनके मत के मानने वाले लाखों आदमी हैं ओ अपने को रविदासी कहते हैं। ये मीरा बाई के गुरु थे। इनकी कविता से इनकी बड़ी भक्ति प्रकट होती है। रैदास जी के बनाये हुये कुछ दोहे और पद हम यहाँ उद्धृत करते हैं—

१

हरि सा हीरा छाँड़ि के करै आन की आस।
ते नर जमपुर जाहिंगे सत भाषै रैदास॥

२

रैदास राति न सोइये दिवस न करिये स्वाद्।
अहनिसि हरिजी सुमिरिये छाड़ि सकल प्रतिवाद॥

३

भगती ऐसी सुनहु रे भाई।
आइ भगति तब गई बड़ाई॥

कहा भयो नाचे अरु गाये कहा भयो तप कीन्हें।
कहा भयो जे चरन पखारे जालौं तत्त्व न चीन्हे॥
कहा भयो जे मूँड़ मुड़ायो कहा तीर्थ व्रत कीन्हे।
खाली दास भगत अरु सेवक परम तत्त्व नहि चीन्हे॥

कह रैदास तेरी भगति दूर है भाग बड़े सों पाये।
तजि अभिमान मेटि आपा पर पिपलिक ह्वै चुनि खावै॥

४

पहले पहरे रैन दे बनजरिया तैं जनम लिया संसार वे।
सेवा चूकी राम की तेरी बालक बुद्धि गंवार वे॥
बालक बुद्धि न चेता तूँ भूला माया जाल वे।
कहा होय पीछे पछिताये जल पहिले न बाँधी पाल वे।
बीस बरस का भया अयाना थाँभि न सक्का भार वे।
जन रैदास कहै बनजरिया जनम लिया संसार वे॥

५

राम मैं पूजा कहा चढ़ाऊँ। फल अरु मूल अनूप न पाऊँ॥
धनहर दूध जो बछरू जुठारी। पुहुप भँवर जल मीन बिगारी॥
मलयागिर बेधियो भुअंगा। विष अमृत दोउ एकै संगा॥
मन ही पूजा मन ही धूप। मन ही सेऊँ सहज सरूप॥
पूजा अरचा न जानूँ तेरी। कह रैदास कवन गति मेरी॥

६

रे चित चेत अचेत काहे बालक को देख रे।
जाति तें कोइ पद नहि पहुँचा राम भगति विशेष रे॥
खट क्रम सहित जे विप्र होते हरि भगति चित दृढ़ नाहिं रे।
हरि की कथा सोहाय नाहीं स्वपच तूलै ताहि रे॥
मित्र शत्रु अजात सबतें अन्तर लावे हेत रे।
लाग वाकी कहाँ जानै तीन लोक पवेत रे।
अजामिल गज गनिका तारी काटी कुंजर की पास रे।
ऐसे दुरमत मुक्त कीये तो क्यों न तरें रैदास रे॥

७
जो तुम गोपालहि नहिं गैहौ।

तो तुमका सुख में दुःख उपजै सुखहि कहाँ ते पैहौ॥
माला नाय सकल जग डहको झूँठों भेख बनैहौं।
झूँठे ते साँचे तब होइ हो हरि की सरन जब ऐहौं॥
कनरस, बतरस और सबै रस झूँठहि मूड़ डुलैहौं।
जब लगि तेल दिया में बाती देखत ही बुझ जैहौं॥
जो जन राम नाम रंग राते और रंग न सोहैहौं।
कह रैदास सुनो रे कृपानिधि प्रान गये पछितैहौ॥

८

प्रभु जी संगति सरन तिहारी।
जग जीवन राम मुरारी॥

गली गली को जल बहि आयो सुरसरि जाय समायो।
संगत के परताप महातम नाम गंगोदक पायो॥
स्वाँति बूँद बरसै फनि ऊपर सीस विषै होइ जाई।
वही बूँद कै मोती निपजै संगत की अधिकाई॥
तुम चंदन हम रेंड बापुरे निकट तुम्हारे आसा।
संगत के परताप महातम आवै बास सुबासा॥
जाति भी ओछी करम भी ओछा ओछा कसब हमारा।
नीचे से प्रभु ऊँच किया है कह रैदास चमारा॥




५ धर्मदास

धर्मदास

धर्मदास जी जाति के कसौंधन बनिये और बाँधवगढ़ के बड़े भारी महाजन थे इनके जन्म और मरण के समय का ठीक पता नहीं चलता। परन्तु ये कबीर साहब के समकालीन थे, यह

धर्मदास जी बालकपन से ही बड़े धर्मात्मा और भगवत चर्चा के प्रेमी थे, साधु, संतों और पंडितों का बड़ा आदर सत्कार करते थे। इन्होंने दूर दूर तक तीर्थों की यात्रा की थी।

मथुरा से आते समय कबीर साहब से इनका साक्षात् हुआ। कबीर साहब ने मूर्तिपूजा और तीर्थ व्रत आदि का खंडन मंडन करके इनका चित्त संत मत की ओर झुकाया। फिर तो ये बराबर कबीर साहब से मिलते रहे और अपना संशय मिटाते रहे। "अमर सुख निधान" ग्रन्थ में इनकी और कबीर साहब की बातचीत विस्तार के साथ लिखी है उनमें बहुत सी ज्ञान की बातें हैं।

कबीर साहब की शरण में आने पर धर्मदास जी ने अपना सारा धन लुटा दिया। सं॰ १५७५ वि॰ में जब कबीर साहब परमधाम को सिधारे तब उनकी गद्दी धर्मदास जी को मिली। उससे पंद्रह या बीस वर्ष के बाद इन्होंने भी इस संसार को छोड़ा।

इनकी शब्दावली में से कुछ पद चुनकर हम यहाँ उद्धृत करते हैं—

मोरे पिया मिले सत ज्ञानी।

ऐसन पिय हम कबहूँ न देखा देखत सुरत लुभानी॥
आपन रूप जब चीन्हा बिरहिन तब पिय के मन मानी॥
कर्म जलाय के काजल कीन्हा, पढ़े प्रेम की बानी॥
जब हंसा चले मानसरोवर मुक्ति भरे जहँ पानी॥
धर्मदास कबीर पिय पाये मिट गई आवाजानी॥

गुरु पैयाँ लागों नाम लखा दीजो रे।

जनम जनम का सोया मनुआँ शब्दन मारि जगा दीजो रे॥
घट अँधियार नैन नहिँ सूझै ज्ञान का दीपक जगा दीजा रे॥
विष की लहर उठत घट अन्तर अमृत बूँद चुवा दीजो रे॥
गहिरी नदिया अगम बहै धरवा खेय के पार लगा दीजो रे॥
धरमदास की अरज गुसाईं अब के खेप निभा दीजो रे॥२॥

हम सत्त नाम के बैपारी।

कोई कोई लादे काँसा पीतल कोई कोई लौंग सुपारी॥
हम तो लाद्यो नाम धनी को पूरन खेप हमारी॥
पूँजी न टूटै नफ़ा चौगुना बनिज किया हम भारी॥
हाट जगाती रोक न सकि हैं निर्भय गैल हमारी॥
मोति बूँद घटही में उपजै सुकिरत भरत कोठारी॥
नाम पदारथ लाद चला है धरमदास बैपारी॥३॥

झरि लागै महलिया, गगन घहराय।

खन गरजै खन बिजुली चमकै, लहर उठै शोभा बरनि न जाय॥
सुन्न महल से अमृत बरसै, प्रेम अनन्द ह्वै साधु नहाय॥
खुली किवरिया मिटी अँधियरिया, धनसतगुरुजिनदियालखाय॥
धरमदास बिनवै कर जोरी, सतगुरु चरन में रहत समाय॥४॥

मितऊ मड़ैया सूनी करि गैलो।

अपन बलम परदेश निकरि गैलो
हमरा के कछुवो न गुन दै गैलों।
जोगिन ह्वै के में बन ढूँढ़ों
हमरा के बिरह बैराग दै गैलों॥
सँग की सखी सब पार उत्तरि गैलों।
हम धन ठाढ़ी अकेली रहि गैलों॥

धरमदास यह अरज करतु हैं
सार सबद सुमिरन दै गैलों॥




Wikisource

कविता-कौमुदी १, रामनरेश त्रिपाठी.

From Wikisource, the free library: https://hi.wikisource.org/wiki/%E0%A4%95%E0%A4%B5%E0%A4%BF%E0%A4%A4%E0%A4%BE-%E0%A4%95%E0%A5%8C%E0%A4%AE%E0%A5%81%E0%A4%A6%E0%A5%80_%E0%A5%A7

Licence: public domain (PD-1996). The Wikisource transcription is shared under the Creative Commons Attribution-ShareAlike licence, https://creativecommons.org/licenses/by-sa/4.0/

OEBPS/nav.xhtml

Contents


		हिन्दी भाषा का संक्षिप्त इतिहास


		१ चन्द बरदाई


		२ विद्यापति


		३ कबीर साहब


		४ रैदास


		५ धर्मदास


		Wikisource







